АМИРА АЛИБЕКОВА: ҲАММАСИ КУТИЛМАГАНДА ВА ТЕЗ БОШЛАНДИ! 03.06.2014 08:05\nХонанда Амира Алибекова шу кунларда ўзининг илк янги аудиоальбомини тингловчиларга тақдим қилди! Хонанда ўзининг бир қатор қўшиқлари билан тингловчилар кўнглидан ўрин олди ва ҳозирда тинимсиз ижод билан банд.\nХонанда ўзи ҳақида: - Мен 1989 йил 20 майда Бухоро шаҳрида туғилганман. Аввалига мусиқа мактабида, сўнг Бухорода мусиқа коллежида ўқидим. Мусиқа мактабида устозим Рушана Шарипова бўлган. Мусиқа коллежида эса, устозим Элгиза Михайловна эди. Коллеждан Ўзбекистон Давлат Консерваториясига ўқишга кирдим. Консерваторияда эса, Айсель Баличдан таҳсил олдим. У менга вокал борасида кўп нарсаларни ўргатди. Ундан жуда ҳам миннатдорман. 4 йил ўқигач, сўнг хонандалик фаолиятимни бошладим. Консерваторияда кастинг бўлди. Консерваторияда таҳсил бераётган педагогларимдан бири, бу кастингда қатнашиб кўришимни айтди. Мен кастингда иштирок этдим ва унда ғолиб бўлдим. Шундан сўнг, шу кастингни ўтказган продюсернинг таклифи билан, ўзимнинг профессионал фаолиятимни бошладим.\n- Бугун менинг илк мусиқий альбомим тингловчиларга тақдим қилинди! Унинг устида жуда кўп ишладик. Меҳримизни бағишладик. Кўпгина қийинчиликлар ҳам бўлди. Биз янги альбомнинг тақдимотини ўтказмоқчи эдик. Аммо, вақт борасида улгура олмадик. Энди, кейинги иккинчи янги мусиқий альбомимизни тақдимот билан ўтказамиз.\nШу кунларда Республика бўйлаб, “Биз буюк юрт фарзандларимиз” Ёшлар фестивали давом этмоқда. Бу жуда қизиқарли тадбир. Негаки, бундай тадбирлар туфайли, биз Ўзбекистоннинг турли жойларида бўлиб, у ердаги ёшлар билан мулоқотда бўляпмиз. Уларнинг соғлом фикрлаши, дунёқарашидан бохабар бўламиз. Ўз навбатида улар ҳам, ижодий учрашувларда ўзларини қизиқтирган саволларга жавоб олишади. Қолаверса, бундай тадбирлар санъат аҳлини янада дўстлашиши, аҳиллигига сабаб бўлмоқда.\n- Қайси қўшиқларингизни ўзингиз “ташриф қоғози”м дея оласиз?\n- Бир эмас, бир неча қўшиқларимни, “Yalla Bina Yalla”, “Нажотимсан”, “Омон-омон”.\n- Ижодда ўзингизни қайси образда намоён этишни истардингиз?\n- Шу кунгача, клипларда жуда кўплаб образларда намоён бўлдим. Ўзим истаган барча образларда чиқдим. Лекин, яна ўзимни намоён қилишни истаган бошқа образлар ҳам бор. Улардан келгуси клипларимда фойдаланаман.\n- Сиз учун муҳаббат нимани англатади?\n- Муҳаббат бу ҳар бир инсонга берилган ажойиб, беғубор ва гўзал туйғу! Ҳар бир инсон муҳаббатни ўзича қабул қилади. Буни сўз билан таърифлаб бера олмайман! Бу ажойиб эмоция, ҳаяжон...\n- Ўз шаҳзодангизни учратганмисиз?\n- Йўқ, ҳали...\n- Унинг қандай инсон бўлишини истардингиз?\n- Биринчи навбатда, уни яхши, меҳрибон инсон бўлиши истайман. Шунингдек, қувноқ, ишбилармон, ўз фикрига эга бўлишини истардим. Биринчи навбатда, албатта меҳрибон бўлсин! Бу мен учун жуда ҳам муҳим.\n- Ўз мухлисингизни севиб қолишингиз мумкинми?\n- (ўйланиб) Билмадим, бу ҳақида ўйлаб кўрмаган эканман. Бир тарафдан қийин савол... Билмадим, агар унинг самимийлигини, муҳаббати самимий ва соф эканлигини сезсам... Бир тарафдан олганда, у ҳам бошқалар каби инсон, фақат менинг ижодимга бошқалардан кўра кўпроқ қизиқади, фарқи шунда холос.\n- Баъзи хонандалар ўз турмуш ўртоғини ўзи каби санъат соҳасидан бўлишини исташмайди?\n- Мен ҳам буни ҳоҳламасдим. Чунки, бир оилада икки инсоннинг ҳам ижодкор бўлиши, санъат соҳасидан бўлиши жуда ҳам қийин. Аммо, бўлиши мумкин, лекин жуда ҳам қийин. Қандайдир ён беришларга, тушунишга тўғри келади. Ўзи ижодкор инсон, характер тарафлама ҳам мураккаб инсон бўлади. Айниқса, агар у ҳам хонанда бўлса! Менинг назаримда, икки хонанданинг турмуш қуриши жуда қийин бўлса керак. Лекин, агар ижодкор бўлсаю, хонанда бўлмаса, масалан, режиссёр, актёр, телебошловчи билан балки оила қуриш мумкиндир? Лекин, менимча, хонанда билан турмуш қуришни ҳоҳламасдим.\n- Севган инсонингиз учун қандай қаҳрамонлик кўрсата олардингиз ёки мураккаб ишни амалга ошира олардингиз?\n- Қаҳрамонлик ёки мураккаб ишни мен учун амалга оширишларини ҳоҳлардим. Уларнинг ҳаракатига қараб, шундан келиб чиқиб, кейин фикр юритган бўлардим. Лекин, муҳаббат учун, агар у чинакам муҳаббат бўлса, севган инсонинг учун, жуда кўп нарса қилиш, кўп ишларни амалга ошириш, кўп нарсадан кечиш мумкин. Аммо, мен ҳали бу тўғрида ўйлаб кўрганим йўқ.\n- Сизнинг фикрингизча, оила қуриш учун энг муносиб ёш?\n- Менимча, бу ўртача олганда, 24 ёшдан 27 ёшгача бўлган давр бўлса керак. Аёл киши 30 ёшгача оила қуриш мумкин. Эркак киши бўлса, менимча, 40 ёшда ҳам бемалол оила қуриши мумкин.\n- Сиз ҳам кинода роль ижро қилиш ҳақида ўйлаб кўрмадингизми?\n- Мен ҳали бирорта ҳам фильмда суратга тушмадим. Тўғри, бир неча таклифлар бўлди, лекин рад жавобини бердик. Бунга ўзига яраша сабаблар бор эди. Лекин, албатта фильмда роль ижро қилишни истайман. 2 хил роль ижро қилишни ҳоҳлардим, бири ўта комедик бўлса, иккинчиси эса, аксинча, драматик образ бўлса! Лекин, албатта шунчаки ёндошмай, тайёргарлик қилиб, ўша образларда яшаган бўлардим.\n- Ҳар бир инсон ўз каръерасини ўзича қабул қилади. Сиз ўз каръерангизни қандай тасаввур қилгандингиз?\n- Тўғрисини айтсам, ҳаммаси кутилмаганда ва тез бошланди. Аммо, шу соҳага ўқиётган даврларимданоқ мен бу соҳа ҳақида тушунардим. Орзу қилардим, ўйлардим. Буни қарангки, ҳаммаси тасаввуримдагидек, орзу қилганимдек, ўйлаганимдек бўлди. Лекин, албатта касбим туфайли кўп нарсани фарқлайдиган бўлдим, йўлингиздан ҳар хил инсонлар чиқади, инсонлар билан мулоқотда кўп нарсани фарқига борадиган бўлдим.\n- Нима деб ўйлайсиз, хонанданинг фаолиятида интуиция роль ўйнайдими?\n- Ҳа, албатта. Бундай ҳолатлар бўлиб туради. Кўнглингиз сезиб, ниманидир рад этасиз ва бу сизнинг фойдангизга бўлади. Бу баъзида ёрдам ҳам беради.\n- Баъзилар сиз қўшиқ куйлаётганингизда “юракдан куйламаяпти, чунки унга қўшиқни танлаб беришади” ҳам дейишади. Чиндан ҳам шундайми?\n- Менга танлаб бериладиган қўшиқлар ҳам бор, аммо улар менга ҳам ёқиши керак. Агар қўшиқ менга ёқмаса, одатда уни куйламайман. Одатда бизнинг гуруҳ доим қўшиқларни танлаб, менга эшиттиришади. Агар ёқмаса, куйламайман. “Сени дейман”, “Нажотимсан”, “Yalla Bina Yalla”, “Омон-омон” каби қўшиқларим, умуман ўзим ёқтириб куйлаган қўшиқларим тингловчиларга ҳам манзур бўлган. Мен, барибир куйлашдан олдин тинглаб кўраман, ҳис қилиб, куйлайман.\n- Пиарга муносабатингиз?\n- Пиарга муносабатим нормал. Артист ва пиар, бу 2 та ажралмас нарсалар, назаримда. Лекин, биз унчалик пиар қилмадик, ҳали. Аммо, пиарни ҳам ўйлаб қилиш керак, яхши ўйланмаган пиар, зарарга ҳам бўлиши мумкин. Бу албатта, қандай пиар эканлигига ҳам боғлиқ. Баъзида эса, пиар машҳурлик келтириши ҳам мумкин.\n- Агар сизга карьерангизни кўтариб юбориши мумкин бўлган “қора пиар” (чёрный пиар)ни таклиф қилишса, рози бўлармидингиз?\n- Йўқ, менимча рози бўлмасдингиз.\n- Оила аъзоларингизни касбингизга муносабати?\n- Оилам мавзуда кўп гапирмасликка ҳаракат қиламан. Лекин, улар мени доим қўллаб-қувватлашади. Онамлар, холам, синглим, бувамлар мени доим қўллаб-қувватлашади. Бошида Консерваторияга ўқишга киришимга, мусиқа йўналишида шу соҳани танлашимга ҳамма қарши эди, чунки оиламизда ҳеч ким бу соҳадан эмасди. Аммо, бувамлар туфайлигина мен ўзим истаган касбни давом эттира олдим. Бувамларнинг исми Анвар, у киши мени аввалига мусиқа коллежига, кейин эса, Консерваторияга ўқишга киришимда, энг асосий қўллаб-қувватловчим бўлганлар. Оиламиздагиларни кўндирганлар. Улардан жуда миннатдорман. Лекин, онамлар Лиля ва холамлар ҳам мен тараф бўлишган, ёрдам беришган. Ҳозирги кунда бувамлар ва онамлар менинг биринчи тингловчим, ҳамма қўшиқларимни севиб тинглайдилар.\n- Аёл киши учун кўпинча, гўзаллик муаммо туғдиради, дейишади. Бу фикрга қўшиласизми?\n- Унчалик эмас! Ўзи одатда, гўзаллик аёллар учун ҳаётда муҳим роль ўйнайди. Лекин, ҳамма эркаклар ҳам, фақат ташқи гўзалликка қарамайдилар. Улар биринчи навбатда, инсоннинг қалб гўзаллиги ва инсонийлик жиҳатларига эътибор қилишади, деб ўйлайман. Гўзаллик, аёллар учун муаммо, деб ўйламайман. Чунки, суньий гўзаллик ҳам бор, у муаммо бўлиши мумкин, аммо шу билан бирга инсонни ички муаммоси ҳам бўлиши мумкин. Ўйлайманки, гўзаллик муаммодан ҳам, кўра аксинча, фойдали жиҳат, деб ўйлайман.\n- Ўзингизга ҳеч гўзаллик муаммо туғдирганми?\n- Йўқ, чунки мен ўзимни ҳечам гўзал, деб ҳисобламайман.\n- Лекин, ташқи қиёфангиз, қадди-қоматингизни бир маромда ушлаш каби сирларингиз билан бўлиша оласизми?\n- Ҳозирча ёшман ва қандайдир бир муҳим сирларим йўқ. Лекин, биринчи навбатда бу меъёрдаги уйқу, соғлом овқатланиш ва спорт! Бу ҳаммаси ташқи кўринишингизга таъсир кўрсатадиган энг муҳим омиллар, деб биламан. Мен ўзим, масалан, кун ора фитнесс билан шуғулланаман. Лекин, парҳез қилмайман, ҳеч қачон қилмаганман ҳам. Бундан ташқари, инсон доим яхши кайфиятда бўлиши керак, деб ўйлайман.\n- Агар ўзингизни автопортретингизни чизишга тўғри келсаю, ранглар ўрнига характерингиздаги жиҳатлардан фойдаланилса...?\n- Унда мен, адолатпарварлик, жиддийлик, меҳрибонликни қўшган бўлардим. Лекин, камчиликлардан эса, энг асосийси мен баҳлашишни яхши кўраман! Буни ўзимнинг камчилигим, деб биламан. (кулиб) Уйда ҳам кўп баҳслашаман, ҳаттоки ўзим ноҳақ бўлсам ҳам, бу менга алам қилади ва ўзимни барибир охиригача баҳслашишдан тўхтата олмайман!\n- Сизнинг саҳнавий қиёфангиз ички менинг билан мос тушадими?\n- Қандайдир даражада мос тушади. Кўплар менинг образимни нозик, романтик, камтар, дейишади. Лекин, мен яқинларим даврасида бутунлай бошқача бўлишим ҳам мумкин.\n- Бу билан саҳнада бошқа, ҳаётда бошқаман, демоқчимисиз?\n- Ҳа, лекин қайсидир жойларда саҳнавий қиёфам билан ҳаётдаги қиёфам бир-бирига мос келади, уйғунлашади. Саҳнавий қиёфам ўзимга мос, унда ўзимни қулай ҳис қиламан. Лекин, жуда қувноқ Амира ҳам бор.\n- Айни вақтда касбингиз, сиз учун нимани англатади?\n- Ҳозирда мен ўзимни бутунлай касбимга бағишлаганман. Ўзимни 90 фоиз касбимга бағишлаган бўлсам, қолган 10 фоиздан 7 фоизни оиламга, 3 фоизини дўстларимга ажратаман. Ҳозирда бутунлай иш билан бандман. Бутун меҳримни, вақтимни касбимга ажратганман. Бу ҳаётимдаги энг муҳим вақт, деб биламан.\n- Агар продюсерларингиз кутилмаганда сизнинг романтик образингизни бутунлай бошқа бир қиёфага алмаштирмоқчи бўлишса, масалан, бирор эмоцияли, ёки эксцентрик қиёфага алмаштиришса, рози бўлармидингиз?\n- Бу ҳақида ўйлаб кўриш керак! Бу менга мос тушадими? Лекин, синаб кўриш мумкин. Аммо, мен бундай образда ўзимни қулай ҳис эта оламанми, буни ўйлаб кўриш керак. Аммо, ҳозирги қиёфамда ўзимни жуда яхши ҳис этаман. Бир тарафдан қаралса, мен экранда қандай бўлсам, ҳаётда ҳам шундайман, фақат баъзи бир қўшимчалар мавжуд. Аммо, ҳаммада шундай бўлса керак.\n- Мураккаб вазиятларда тўғри қарор қабул қилишингиз учун, асосан нима ёрдам беради?\n- Биринчи навбатда, менга бундай вазиятларда яқинларим ёрдам беришади. Энг асосийси, бу ота-онамнинг маслаҳатлари! Мен доим ўз яқинларим билан малаҳатлашаман.\n- Яқинларингизнинг сизга беришган энг эсда қоларли маслаҳати?\n- Карьерамни бошлаётганимда, мен улар билан маслаҳатлашганман. Тўғри, шу соҳага ўқиётган бўлсам ҳам, “ҳа, йўқ” деб бошида иккиланганман. Чунки, бу жуда жиддий қадам эди! Албатта, бу борада онамлар менга катта ёрдам ва маслаҳат берганлар. Улар менга, “албатта, қилиб кўриш керак” деганлар.\n- Ҳаётда бир ўзингиз қарор қабул қилишингиз қийинми?\n- Ҳа, умуман, бир ўзим қарор қабул қилишим қийин. Агар бу муҳим масала бўлса, албатта яқинларимдан маслаҳат сўрайман.\n- Кимгадир ҳавас ёки тақлид қилганмисиз?\n-Йўқ, бундай нарса ҳаттоки болалигимда ҳам бўлмаган. Ҳаттоки, кумирларим ҳам бўлмасди, баъзилар каби хонамга плакатлар ҳам осмасдим.\n- Сизнинг-ча, ҳар қандай касбда муваффақият учун энг муҳим бўлган омиллар?\n- Биринчи навбатда меҳнатсеварлик! Кейин, тиришқоқлик, ғайрат билан ишлаш, кучли характер, кучли ирода бўлиши керак ва албатта, қобилият!\n- Саҳнага чиқаётганда одатда нимани ҳис қиласиз?\n- Саҳнага чиқишдан олдин, саҳна ортидаги илк дақиқаларимда, ҳаттоки нафас етмай қолади. Чунки, шунчалик ҳаяжонланаман. Бу илк дақиқалар... Кейин эса, саҳнага чиқиб, қўшиқни бошлаб олгач, ҳаммаси ўтиб кетади. Лекин, бу менимча, энг муҳим ва ажойиб ҳиссиёт! Бу менинг, шахсий фикрим, албатта. Бу ҳаяжон ҳар доим бўлиши керак, назаримда.\n- Имиджингиз билан ким шуғулланади?\n- Биз гуруҳ бўлиб ишлаймиз. Клиплар учун кўплаб либосларимни Артём Дробыш яратади. Соч турмакларимни ҳам, пардозимни ҳам у амалга оширади. Энг катта ва кўп ишни эса, продюсеримиз амалга оширади, ўз маслаҳатларини беради. Яна кўп клипларимда Лида Андрэ билан ҳам биргаликда ишлаймиз. У ҳам соч турмаклари, пардозимизни қилади. У стилист, визажист. Лекин, либослар борасида, бренд либосларидан ҳам, ўзимизнинг ўзбек дизайнерлари либосларидан ҳам фойдаланаман. Булар Артём Дробыш либослари, яна Дилдора Қосимовадан ажойиб оёқ кийими.\n- Сиз уларнинг фикрларига тамомила қўшиласизми? Ёки ўзингиздан ҳам нимадир қўшимчалар қўшасизми?\n- Либослар борасида, уларнинг фикрларига тўлиқ қўшиламан. Соч турмаклари ва макияж бўйича, катта баҳс бўлади! Лекин, вақт ўтиши билан бу баҳслар барҳам топди! Дастлабки вақтларда бу қаттиқ баҳслашишга сабаб бўларди. Суратга олиш жараёнида зўрға келишиб, бир қарорга келардик. Ҳозир эса, негадир бундай баҳслашиш йўқ. Менимча, ҳозир бир-биримизни тушуниб етдик, муросага кела олдик, деб ўйлайман.\n- Шундай ҳолатлар ҳам бўлганми, сизга имидж танлашган, сочингиз турмакланган, макияж қилишди, суратга олиш бошланиши керак, аммо сизга умуман ёқмаяпти! Натижада, сиз бу имиджни бутунлай рад этяпсиз?\n- Ҳа, бундай ҳолатлар бўлган! Бундай пайтларда, макияж ва соч турмакларини қайтадан қилишга тўғри келган! Биласизми, агар атрофдагилар ҳам, “ярашмабди, мос эмас” дейишса, албатта қайтадан қилдираман. Лекин, бундай ҳолат жуда камдан кам бўлади! Чунки, қандай соч турмаги ва макияж бўлиши ҳақида, олдиндан тасаввур ҳосил қилиб оламиз.\n- Бу касбни нима учун танлаганингиз ҳақида ҳеч ўйлаб кўрганмисиз?\n- Йўқ, бу ҳақида ўйлаб кўрмаган эканман. Чунки, ҳаммаси ўз-ўзидан давом этиб кетган. Агар бир воқеа бўлмаганда, мени ҳеч ким мусиқа мактабига бермаган ҳам бўларди. Бизнинг бир қўшнимиз бўларди. У пианиночи аёл эди. 5 ёшларимда, ўша аёл онамларга “болани фортопиано чалишга бериш керак” деб маслаҳат берган. Онамлар аввалига эътибор бермадилару, лекин кейин у аёл яна шу мавзуда гапиргач, мени мусиқа мактабига бердилар. У ерда ҳам имтиҳонлар бўлган. У ерга шунчаки қабул қилишмас экан. Имтиҳон куни ҳам кечагидек ёдимда, ноталар бўйича имтиҳон бўлганди. Лекин, мен учун мусиқа мактабида ўқиш жуда ҳам қийин бўлган! Чунки, мен ўзим ҳоҳламаганман, сабаби, менга фортопиано билан шуғулланиш жуда қийин эди. Камига ўқитувчим шунчалик қаттиққўл эдики, мен мактабга йиғлаб кетардим. Бормасликни иложи йўқ, чунки уйимиз мусиқа мактабининг рўпарасида жойлашган ва баъзи ўқитувчимиз уйга келиб, қўлимдан ушлаб, мактабга олиб кетарди ҳам. (кулади) Чунки, ўқитувчим, менда қобилият бор, дерди. Мени ҳаттоки, 2-3 соатлаб, фортопиано чалиб, шуғулланишим учун, хонага қулфлаб ҳам қўйишарди. Шу тарзда мусиқа мактабини тугатганман. Аммо, у вақтларда куйлай олишимни билмасдим. Фақат фортопиано чалиш билан шуғулланардим. Кейинчалик менга мактабда КВН да, бир танловда қўшиқ куйлаб беришимни сўрашди. Мен куйладим, кутилмаганда ҳаммага ёқди ва менга куйлашни давом эттиришни маслаҳат беришди. Шу тарзда куйлашни бошладим, таҳсил олдим. Улар ҳақ бўлиб чиқишди. Аммо, мусиқа мактабидаг ўқиш қийин бўлган бўлса ҳам, бу менга кўп нарса берган. Ўша қаттиққўл ўқитувчим Рушана билан ҳалигача кўришиб гаплашиб турамиз. Мен ундан жуда ҳам миннатдорман, негаки мен кўп марталаб мусиқа мактабидаги ўқишимни ташламоқчи бўлганман. У эса, менга рухсат бермасди! Гўёки, мен унинг қизидек эдим ва у мени мусиқани ташлашимга йўл қўймаган!\n- Интернетдан фойдаланасизми? Ижтимоий тармоқларда профилларингиз борми?\n- Ҳа, керакли маълумотлар олиш учун, албатта ўз ўрнида фойдаланаман. Ижтимоий тармоқлардаги профиллар ўзимники, “Фейсбук”да ҳам, “Одноклассники”да, “Инстаграмм”да ҳам ўзимман. Менинг номимдан биров ўтирмайди. Одатда, бу профиллар мухлислар билан мулоқотда бўлиш учун керак, деб ҳисоблайман.\n- Нима деб ўйлайсиз, аёл киши нозик бўлиши керакми ёки кучли?\n- Аёл киши нозик ва майин бўлиши керак. Аксинча, унинг ёнида кучли эркак бўлиши керак. Эркак киши кучли бўлиши керак, одатда.\n- Сизнинг тасаввурингиздаги ҳақиқий бахт?\n- Биринчи ўринда, бу оила! Умр йўлдошингни сени тушуниши, ишончи! Биринчи навбатда, мен учун ҳақиқий бахт, бу оила ва фарзандлар! Яқинларингни, ота-онангни доим соғ-саломат бўлиб, ёнингда бўлишлари, бахт! Айниқса, юрт тинчлиги ва фаронвонлиги катта бахт! Чунки, юртинг тинч бўлса, оила аъзоларинг ҳам, тинч, хотиржам ва саломат бўлиб, ёнингда бўла оладилар.\n- Янги концерт дастури ҳақида ўйлаяпсизми?\n- Ҳа, албатта! Режада бор, аммо бу йил эмас.\n- Ижоддаги биринчи танқидчингиз?\n- Ўзим! Чунки, мен ўзимга жуда ҳам танқидий назар билан ёндошаман. Ҳамма камчиликларимни ўзим кўра оламан!\n- Шоу бизнес сизни нималарга ўргатди ва шоу бизнес сабаб, нималардан кечишингизга тўғри келди?\n- Шоу бизнес мени бироз кучли бўлишга, фикрлашга, фарқлай олишга, ўзимга ишонишга ўргатди! Бир тарафдан унча кўп нарсага ўргатмагандек, лекин баъзи нарсалар борки, мен уларни шоубизнесда иш жараёнида ўргандим. Шоу бизнес туфайли, дўстларим, дугоналарим билан мулоқотни бироз чегаралашга тўғри келди. Чунки, вақт масаласида. Лекин, уларга ҳам вақт ажратишга ҳаракат қиламан.\n- Ҳамкасбларингизнинг ижодини кузатасизми?\n- Ҳа, баъзида ўз-ўзидан кутишга тўғри келиб қолади. Ҳамкасбларимнинг ҳаммасини ҳурмат қиламан, улар билан дўстона муносабатдаман. Масалан, Лолани жуда ҳурмат қиламан. У меҳрибон, ҳақиқий инсон. Тамила билан яхши муносабатдаман. Чунки, у билан ижодни бирга бошлаганмиз.\n- Тамила билан продюсерингизни битталиги, турли келишмовчиликларни келтириб чиқармайдими? Ёки ижодий рашк юзага келмайдими? Чунки, баъзилар продюсер бир бўлса, “менга ундай клип олишди, унга бошқача” деган фикрлар ҳам келиб чиқади. Сизларда-чи?\n- Йўқ, ҳеч қачон бундай вазият юзага келмаган! Биз Тамила билан жуда яхши муносабатдамиз.


Тошкент яқин йилларда Олмаота бўла олмайди\nАмериканинг “Mercer HR” агентлиги ўтказган тадқиқот натижаларига кўра, яшаш нархлари борасида Москва ўтган бир йил ичида дунёнинг энг қиммат шаҳри ҳисобланиб келинган Токиони қувиб ўтган.\nЭнг қиммат шаҳарлар рўйхатидан Москвадан кейин Лондон, Сеул, Токио, Гонконг, Копенгаген, Цюрих ўрин олган. Марказий Осиё давлатлари шаҳарларидан фақат Олмаота дастлабки 50таликка киритилди. Яшаш қимматлиги бўйича Олмаота Европанинг Афина, Мадрид, Амстердам, Барселона каби йирик шаҳарлари сафидан ўрин олган.\nДунёнинг 143 та шаҳрида яшаш нархини ўрганган “Mercer HR” агентлиги ўз тадқиқоти давомида ҳаёт учун зарур маҳсулотларнинг ўртача нархи, аҳолига хизмат кўрсатишнинг 200 дан ортиқ йўналиши, шунингдек, турар-жой, транспорт ва озиқ-овқат нархини солиштирди.\nАгентлик вакили Эйван Трейбр бу йил дуёнинг турли шаҳарларида яшаш нархининг ортиши, энг аввало, АҚШ доллари инфляцияси ҳамда ривожланаётган мамлакатларда хорижий инвестия миқдори ҳамда кўчмас мулкнинг нархи ортаётгани билан боғлиқлигини билдирди.\n“Рўйхатимизнинг энг юқорисида турган Москва ва Лондонда, масалан, миллий валюта бўлган рубль ва фунтнинг қадри АҚШ долларига нисбатан ортиб бормоқда. Бу эса ўз-ўзидан бу мамлакатлардаги яшаш учун энг кам сарф-харажатлар миқдорини оширган. Агар Марказий Осиёдан Олмаота шаҳрини оладиган бўлсак, Қозоғистонда хорижий сармоя миқдори ҳисобига кўтарилаётган иқтисодий ривожланиш яшашнинг қимматлашига сабаб бўляпти”,- деди Эйван Трейбр.\nУнинг айтишича, дунё шаҳарларида яшаш нархи билан қизиқаётган компаниялар “Mercer HR”га ҳозирча Марказий Осиё давлатларидан кўпроқ Қозоғистон шаҳарларидаги вазиятга эътибор қаратмоқда.\n“1994 йилдан бери шундай ҳисоботни эълон қилиб келаётган бўлсак, ўшандан бери бирор марта Тошкентни ўрганганимиз йўқ. Чунки халқаро компаниялар Тошкент шаҳрига молиявий қизиқиш билдираётгани ва бу ерда яшаш нархини билиш борасида бизга буюртма киритгани йўқ. Бироқ Олмаота 1994 йилдаёқ рўйхатга киритилган ва бу рўйхат, айтиш мумкинки, ўшандан буён ўзгаргани ҳам йўқ”, - деди Эйван Трейбр.\nУ яшаш нархи, асосан, ривожланаётган мамлакатлар пойтахтларида кўтарилиб бораётганини айтар экан, бу давлатларда аҳолининг турмуш даражаси ҳам шунга мос равишда юксалаётгани кузатилаётганини таъкидлади.\nЎзбекистонлик иқтисодчилар ҳам яқин-атрофда Тошкентнинг бундай шаҳарлар рўйхатига кириши эҳтимолдан жуда йироқлигини айтаётир.\nИқтисодчи Хайрулла Абдурашидов фикрича, Тошкентда яшаш нархи йилдан йилга ортиб бораётганига қарамай, бунга қарама-қарши равишда аҳолининг асосий қисмини ташкил этувчи ўртаҳол ва камбағал қатламнинг турмуш даражаси пастламоқда.\n“Аҳолининг табақаланиши кучли. Айниқса, бой ва ўртаҳол аҳоли ўртасидаги жарлик жуда чуқурлашган. Яъни Тошкент ўз аҳолиси учун анча қиммат. Аммо дунёдаги йирик шаҳарлар билан солиштирганда, албатта, хорижликлар учун анча арзон”, - деди Х.Абдурашидов.\nУ Ўзбекистоннинг тобора ёпиқ мамлакатга айланаётгани ва мамлакатга кириб келаётган хорижий сармоя миқдори ўта қисқариб бораётгани боис, Тошкент яқин йилларда дунёнинг нуфузли шаҳарлари сафига қўшила олмайди, деган фикрда.\n“Давлат ёпиқ бўлгандан кейин хорижий сармоя ҳам оз. Бунинг устига, солиқ тизими маҳаллий ва хорижий ишлаб чиқаришга имкон бергудай эмас. Ривожланаётган давлатларда ишлаётган бозор қонуниятлари бизда йўқ. Яъни нормал ривожланаётган давлатларда яшаш нархи билан аҳолининг турмуш даражаси бирга ўсиб борса, бизда бунинг акси кузатилмоқда”, - деди Х.Абдурашидов.


Артета Ливерпуль клуби бош мураббийлиги учун асосий даъвогар / CHAMPIONAT.asia\n01:02"Барселона" Бен-Йеддер учун 80 миллион евро таклиф қилди 1 00:30Англия кубоги. "Челси" ғалаба қозонди 10 00:25Бундеслига. "Бавария" "Шальке"га имконият қолдирмади 4 00:00Франция чемпионати. Иккинчи ўриндаги "Марсель" очко йўқотди 1 23:47Серхио Бускетс: "Ҳамма ҳам янги мураббийлар штабига мослашишга улгурмади" 26 23:30Доска кўтарган Мўминжонов, дарвозабонлар тўқнашуви. АГМК - "Сурхон" учрашувидан ГАЛЕРЕЯ 59 23:12Англия кубоги. Моуринью жамоаси "Саутгемптон"ни мағлуб этолмади 3 22:52"Тезкор студия". Австралиядан учралган мағлубият муҳокамаси, Эрматовга қўнғироқ, Беғамов нимани улоқтирди? 122 22:45Гари Линекер: "Сетьен – out" 65 22:26Олимпиада йўлланмаси бой берилган ўйиндан ГАЛЕРЕЯ 81 22:09"Халл Сити" – "Челси". Асосий таркиблар билан танишинг 15 21:55Ла Лига. “Барселона” Сетьен бошқарувидаги илк мағлубиятини "Валенсия"дан қабул қилди 251 21:45Бундеслига. “Бавария” ҳамда “Шальке”нинг асосий таркиблари билан танишинг 9 21:40Бундеслига. Пешқадам “РБ Лейпциг” сафарда “Айнтрахт”га енгилди ва бошқа натижалар 46 21:31U-23 Осиё чемпионати. Австралия - Ўзбекистон 1:0 33\nАртета Ливерпуль клуби бош мураббийлиги учун асосий даъвогар\n14 дек 2019 10:44\nТеглар : Манчестер Сити ЭвертонМикель Артета\n"Манчестер Сити" бош мураббийи Хосеп Гвардиоланинг ёрдамчиси Микель Артета "Эвертон"ни бошқариши мумкин.\n37 ёшли мутахассис ливерпулликлар бош мураббийлиги учун асосий номзодлардандир.\nРаҳбарият шунингдек яқиндагина "Наполи" бош мураббийлигидан кетган Карло Анчелотти вариантини ҳам ўрганмоқда.\nОлдинроқ, "Арсенал" собиқ бош мураббийи Унаи Эмери билан музокаралар ўтказилганди. Дэвид Мойес ҳам раҳбарият билан учрашув ўтказган.\nМанба\t: liverpoolecho.co.uk\n"Халл Сити" – "Челси". Асосий таркиблар билан танишинг 15\nОмар Моманидан карикатура: Тевез "Манчестер Юнайтед"га қайтади?! Сэр Алекс қай аҳволда? 10\n"Эстудиантес" Маскеранодан сўнг жамоага МЮ футболчисини олиб келмоқчи 3\nДимитар Бербатов: “Ҳаттоки Месси ва Роналду ҳам МЮдаги вазиятни ўзгартиролмайди” 14\n14 дек 10:57:34\nM U fanati Tillo\nLiverpulning yana bir klubi dib yozsa bo‘medimi. Hurmatli ,,ADMINLAR" odam ilxag‘ bo‘pkettiyu.\n14 дек 11:04:46\nSherzod Ataniyzov фойдаланувчининг фикрига жавоб бериш\nСарлавхани қаранг Артета Ливерпуль клуби бош мураббийлиги учун асосий даъвогар Эвертонми тушинмайсан\nAdminlar grammatik juhatdan tori yozishgan. Agar liverpul sozi qosh tirnoq ichida yozilganda edi liverpul jamoasi bolardi. Bu yerda maqsad chalgitish va xabarning kop oqilishi orqali koproq pul topish bolgan.\n14 дек 16:30:34\nЕтказиб беролмаганда савод хам супер. Ливерпуль Шахарининг Эвертон жамоаси деса хам буларди озича шоу-шу килмокчи булганда.\n14 дек 15:53:13\nБошқа клубларнинг камчилигидан биз ҳурсанд бўлмаймиз.Бизга кучли жамоа рақобат қилишини ҳоҳлаймиз.Сабаби ўша кучли клублар орқали клубимиз кучли рақобатбардош бўлиб боради.\n14 дек 14:18:47\nShaxsan men shu artetaga uncha ishonmiman chunki hali murabbiylikda biron nimani dundirmagan shunchaki pep ni yonida yurgani uchun uni ham dahoga chiqarib quymoqda piar uchun yaqqil misol Tery Anry uni ham dahoga chiqarishga bir bahya qoludi ammo monakodagi ishini kurdik\n14 дек 12:25:37\nEverton qiziqmagan murabbiy qoldimi uzi\nEverton bizni Babayan amakigayam qiziqib ko'rdi.Lekin shartnomaga kelganda sal kechikib qoldi.Hozir shunda jamoa rahbariyati afsusda\n14 дек 12:02:55\nLiverpulda 2ta jamo bor liverpul kattalar jamosi va liverpul yoshlar jamosi\n14 дек 11:53:41\n14 дек 11:05:06\nEvertonga nimadir yetiwmaydida özi, tarkib ham narmalni...\n14 дек 10:51:39


Galaxy S10 оиласи флагманларига август ойи хавфсизлик патчи етиб келди - Terabayt.Uz\nGalaxy S10 оиласи флагманларига август ойи хавфсизлик патчи етиб келди\nSamsung Galaxy S10, S10+ ва S10e'лар учун дастур янгиланишини тақдим этди. Янгиланиш смартфонлар хавфсизлик даражасини 2019 йил 1 август санасига оширди.\nУшбу янгиланиш версияси G97*FXXS3ASH1 бўлиб, ҳажми 100 МБ атрофида. Бироқ янгиланиш маълумотларида хавфсзилик патчидан бошқа ҳеч қандай жиҳат кўрсатилмаганидан келиб чиқиб айтиш мумкинки, ушбу триога бирор бир янги функция қўшилмаган.\nSamsung ҳозиргача 20 га яқин мамлакатларда, жумладан, Руминия, Германия, Греция, Швейтсария, Ирландия, Полша, Испания, Австрия, Венгрия, Италия, Чехия, Нидерландия, Франция, Болгария, Буюк Британия ва Скандинавия минтақаларида янгиланишни тақдим қилди.\nАгар S10, S10+ ёки S10e'ингизда янгиланиш ҳақида хабар келмаган бўлса, қурилмангизнинг Созламалар> Дастур янгиланиши менюсига ўтиб, янгиланишларни қўлда текширишингиз мумкин.\n#Samsung Galaxy S10 #Тизим янгиланиши\nSamsung Galaxy S10+ 128 GB (Black)\n8 490 000 сўм


Қанча Ўзбекистон фуқаросига Россияга киришга таъқиқ қўйилгани маълум бўлди\n16:32 07.11.2019 (Янгиланган 16:35 07.11.2019)\nРоссияга киришга таъқиқ борлигини била туриб чегарадан ноқонуний ўтишга ҳаракат қилган фуқарлар жиноий жавобгарликка тортилиши мумкин.\nТОШКЕНТ, 7 ноя - Sputnik. Ўзбекистон фуқароларидан 480 000 кишига Россияга киришга таъқиқ қўйилган, деди Sputnik мухбирига Тошкент вилояти ИИББнинг Миграция ва фуқароликни расмийлаштириш бўлими бошлиғи подполковник Улуғбек Мирзоқамбаров.\n“480 000 нафар Ўзбекистон фуқароларига Россия Федерациясига киришга таъқиқ қўйилган, лекин улар буни била туриб чегарани бузиб боришмокда. Фуқароларимизга ҳуқуқий саводхонлик етишмаяпти”, - деди ИИББ ходими.\nРоссия қонунчилигига кўра, икки ва ундан ортиқ марта маъмурий ҳуқуқбузарликка йўл қўйган хорижий фуқарога нисбатан Россия ҳудудига киришга 3 йил муддатга таъқиқ қўйилиши мумкин.\nSputnik / Андрей Стенин\nРоссияда уч йилдан ортиқ яшаган нолегал мигрантларга амнистия бериш таклиф қилинмоқда\nАгар хорижий ифуқаро, ушбу таъқиқни бузиб, Россия ҳудудига ноқонуний йўл билан кириб келишга уринса, унга нисбатан жиноий иш қўзғатилиб, янада қаттиққўл жазо чораси қўлланилиши мумкин.\nШунинг учун Россияга келишни режалаштираётган фуқаролар, биринчи навбатда Россия миграция хизматининг расмий сайтида ўзларига нисбатан таъқиқ қўйилганми йўқми текширишлари керак.\nУндан ташқари, фуқарога нисбатан Ўзбекистон ҳудудида ҳам хорижга чиқишни таъқиқловчи чоралар қўлланилган бўлиши мумкин. Масалан алимент, солиқ ёки кредитдан қарзлари бўлса. Буни МИБ сайтидан текшириб кўрса бўлади.\n13:24 25.11.2020 (Янгиланган 13:32 25.11.2020)\nТОШКЕНТ, 25 ноя — Sputnik. Sputnik Ўзбекистон республикадаги эпидемиологик вазият тўғрисида асосий хабарларни тўплади.\nЖаҳонда COVID-19га чалиниш ҳолатлари 60,1 миллиондан ошди\n25 ноябрь coaт 13:00 га қадар 59 кишида коронавирус аниқланди, Ўзбекистонда коронавирус инфекцияси қайд этилганлар сони 72 098 нафарни ташкил қилмоқда.\nЯнги касалланиш ҳолатларининг: Андижон (3 нафар), Бухоро (5), Жиззах (5), Қашқадарё (5), Наманган (6), Сирдарё (12), Тошкент (23) вилоятларида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nРеспублика бўйлаб жами соғайганлар сони 69 302 нафарга етди. Соғайиш кўрсаткичи 96 фоиз.\nАйни пайтда 2 191 нафар беморга белгиланган стандартлар бўйича даво чоралари кўрилмоқда.\nЎзбекистонда жами 605 киши пандемия қурбони бўлди.\nДунё бўйлаб инфекцияни юқтириб олган кишиларнинг сони 59,8 миллиондан ошди, 1,4 миллиондан ортиқ киши вафот этди, 38,3 миллиондан ортиқ киши тузалди. Энг кўп ҳолатлар АҚШда (12,6 млн), Ҳиндистонда (9,2 млн), Бразилияда (6,1 млн).


Бизнинг оилавий корхонамиз ПҚ-1050 қароридан фойдаланиб келган эди,Энди ПҚ-2687 қароридан фойдаланмокчи. ПҚ-2687 қароридан фойдаланиш учун солиқ инспекциясига бериладиган ариза шаклини шахсий кабинетдан топа олмадик.\nПрезидентнинг 21.12.2016 йилдаги ПҚ-2687 сонли қарори бўйича берилган имтиёзларни қўллаш учун солиқ хизматига ҳеч қандай ариза берилмайди.\nПҚ-2687 сонли қарорда берилган солиқ ва божхона имтиёзларини корхоналар томонидан қўллаш тартиби Адлия вазирлигида 2017 йил 16 майда 2885-сон билан рўйхатга олинган Низомда баён этилган. Мазкур низомга асосан:\nБожхона тўловлари бўйича имтиёзлар олиб кирилаётган товарларни эркин муомалага чиқариш (импорт) божхона режимига ўтказиш божхона расмийлаштируви пайтида тақдим этилади;\nТўқимачилик ва тикув-трикотаж соҳасида ноозиқ-овқат истеъмол товарларини ишлаб чиқаришга ихтисослашганлигини тасдиқлаш учун имтиёзлардан фойдаланган корхоналар йил якунлари бўйича солиқ ҳисоботи билан бирга давлат солиқ хизмати органларига белгиланган шаклдаги маълумотнома ҳисоб-китобни тақдим этадилар (Низомнинг 2-иловаси).\nПрезидентнинг 2016 йил 21 декабрдаги ПҚ-2687 сонли қарори асосида солиқлар бўйича имтиёз қўллай олишимиз борасида аниқлик киритиб беришингизни илтимос қиламиз.\nКорхона МЧЖ Ягона Солиқ тўловчиси, 13910 ОКЭД бўйича фаолият олиб боради. Экспорт йўлга қўйилмаган. Ишлаб чиқарадиган маҳсулотимиз турлари: 1) Трикотажное полотно, супрем из гребенной пряжи 90-100см, 130-150гр/м2- код ТН ВЭД 6006220000 2) Трикотажное полотно, кулирная глядь из гребенной пряжи NE40/1.... Далее\nКорхона 2017 йил якуни бўйича барча фаолият турларидан имтиёз ҳуқуқига эга бўладими?\nЯгона солиқ тўловчиси бўлган корхона томонидан 2017 йилнинг 1 чорагида ижарага олинган ишлаб-чикариш биноларида трикотаж маҳсулотлари ишлаб чиқарилган. Шунингдек, қисман улгуржи савдо фаолияти билан ҳам шуғулланган. Чорак якуни бўйича трикотаж маҳсулотлари ишлаб чиқариш ҳажми умумий товар айланманинг 60 фоизидан кўп бўлган ва ПҚ-1050, ПҚ-2687 қарорига асосан имтиёзга эга бўлган.... Далее


«B» гуруҳи, 2-тур. 15 июнь, соат 18:00\nЮрий Лодигин (Д)\nДенис Глушаков (80)\nВладимир Вайс (32)\nМарек Ҳамшик (45)\nМатуш Козачик (Д)\nЯн Новота (Д)\n90+3' Ўйин тугади. Словакия ғалаба қозонди. Эътиборингиз учун рахмат!\n90+2' Словакия ҳимояланмоқда, ҳисоб уларни қониқтиради\n90+1' Россия катта куч билан ҳужумда\n89' Вууууҳ! Дзюба жарима майдончаси ичида тўпни қабул қилди, бироз пауза ушлади ва зарба берди. Ҳимоячилар зарбани қайтаришди\n86' Ўнг қанотдан етказилган узатма натижасида тўп жарима майдончаси чизиғи устида турган Глушаковга келиб тушди. Денисовнинг зарбаси ноаниқ бўлди\n86' Бурчак тўпига чиқишда Козачик хатога йўл қўйди. Ҳимоячи тўпни қайтаришга муваффақ бўлди\n85' Широков жарима майдончаси ичига узатма берди. Ҳимоячилар қайтаришди. Кейинги ҳужум пайтида Шкртел бош билан тўпни майдон ташқарисиига чиқариб юборди\n83' Голдан руҳланган руслар кетма-кет ҳужум қилишмоқда. Словакия ҳимояланмоқда\n80' ГОООООЛ! Денис Глушаков, 1:2! Шатов рақиб жарима майдончаси ичида жамоадоши билан девор ўйнаб, чап қанотдан 11 метрли нуқта устига узатма берди. Глушаков бош билан зарба бериб, олис бурчакни аниқ нишонга олди!\n79' Бугун россияликларнинг жарима майдончаси ташқарисидан йўллаётган зарбалари аниқ чиқмаяпти. Мамаев аниқ зарба бера олмади\n76' Чап қанотда белгиланган жарима тўпини Мамаев ўйинга киритди. Ҳимоячилар тўпни қайтаришди\n75' Россияда ўзгариш: Александр Кокорин ўрнига Роман Широков тушди\n72' Словакияда ўзгариш: Владимир Вайс ўрнига Душан Швенто тушди\n68' Ҳамшик жарима майдончаси чизиғи устидан зарба йўллади. Тўпни ҳимоячилар қайтаришди.\n67' Словакияда ўзгариш: Шестак ўрнига Адам Немец тушди\n66' Вууууҳ! Смольников ўнг қанотдан узатма берди. Дзюба бош билан тўпни жамоадошига қолдирди. Смолов томонидан берилган зарбани ҳимоячи қайтарди\n65' Кокорин жарима майдончаси чизиғи устидан зарба берди. Рекошет ҳолатида борган тўпни Козачик эгаллаб олди\n64' Бурчакдан етказилган узатмани Козачик мушт билан уриб юборди. Иккинчи бурчак тўпини дарвозабон эгаллаб олди\n63' Руслар яхши ҳужум ташкил қилишди. Бор-йўғи бурчак тўпи қўлга киритилди\n62' Россияликлар ўнг қанотдан жарима тўпини ўйинга киритишди. Жарима майдончаси ичида ҳужумчи хавфли ўйин намойиш қилгани учун ҳакам ҳуштак чалди\n60' Ҳамшик жарима майдончасига кираётган Куцка томон узатма берди. Узатма бироз ноаниқ бўлди\n56' Шатов марказ бўйлаб олдинга ўтди ва 24 метрлардан зарба берди. Ноаниқ. Олег жамоадошларига узатма бериши ҳам мумкин эди\n53' Нисбатан очиқ ўйин бўляпти. Томонлар навбати билан ҳужумга ўтишмоқда\n49' Бурчакдан етказилган узатмага Дуда бош билан зарба берди. Анча ноаниқ\n48' Словакия бурчак тўпи ишлади\n45+1' Биринчи бўлим якунланди. Ҳозирча Россия-Словакия - 0:2. Танаффус\n45' ГООООООЛ! Марек Ҳамшик! 0:2! Словаклар бурчак тўпини орқароқда турган Ҳамшикка етказишди. Марек бир ҳимоячини алдади ва ўткир бурчик остида зарба берди. Тўп олис устунннинг юқори қисмига тегиб, тўрга тушди! Супергол! Буни номини маҳорат дейишади!\n42' Вуууҳ! Ҳамшик марказ бўйлаб олдинга ўтди ва икки ҳимоячини алдаб, 22 метрлардан зарба берди. Ўта ноаниқ\n41' Шатов жарима тўпини ўйинга киритди. Словаклар узатмани қайтаришди\n40' Куцка жарима майдончаси бурчагига яқин жойда Дзюбага нисбатан фол ишлатди. Стандарт\n39' Голгача россияликлар устунликка эришаётган эдилар, ўтказиб юборилган гролдан кейин улар ўз ўйинларни йўқотиб қўйишди\n37' Роберт Мак офсайдда қолди\n32' ГООООООЛ! Владимир Вайс, 0:1! Майдон марказидан етказилган узатмани ҳужумчи Россия жарима майдончаси ичида қабул қилди, Березуцкий ва Смольниковни алдаб, бирга бир вазиятда дарвозанинг олис бурчагина ишғол қилди!\n30' Россияликлар хавфли ва тезкор қарши ҳужум ташкил қилишди. Сўнгги узатма кучлироқ чиқди, Дзюба тўп устидан сакради ва уни ўтказиб юборди. Кокорин тўпга ета олмади. Хавф йўққа чиқди.\n29' Словакияликлар жарима тўпини ўйинга киритишди. Россия жарима майдончаси ичида тўпга сакраган футболчи офсайдда қолганди\n28' ВУУУУУҲ! Майдон марказида Дзюба рақиблардан тўпни олиб қўйди ва Смоловга узатма берди. Артём 20 метрлардан кучли зарба берди. Тўп деярли устунни силаб ўтиб кетди\n26' Кокорин ўнг томондан олдинга ўтишга уринди, аммо Хубочаннинг елкасига урилиб йиқилди. Фол йўқ деб ҳисоблади Скомина\n23' Хавфли вазият. Шатов ўнг қанотдан олдинга ўтди ва бу сафар жарима майдончаси ичига сифатли узатма берди. Аммо Дзюба бош билан кучли зарба бера олмади. Дарвоза бурчагига бораётган тўпни Козачик эгаллади\n22' Смольников ўнг қанотдан олдинга ўтаётган Шатовга узатма берди. Олег тўпга зўрға етиб бориб, дарвозабон майдончаси яқинига узатма берди. Ҳимоячилар тўпни ён томонга тепиб юборишди\n21' Дзюба ўнг томондан жарима майдончасига кирди ва йиқилди. Тўп ҳимоячининг оёғидан майдонни тарк этди. Пенальти йўқ. Бурчак тўпи хавфли бўлмади\n18' Смолов жарима майдончаси ташқарисида тўпни қабул қилди ва сакраётган тўпга зарба берди. Тўп дарвозага аниқ бормади\n14' Словакия бурчак тўпини ўйинга киритди. Игнашевич бош билан қайтарган тўпни словакиялик футболчи бош билан дарвоза томон буришга ҳаракат қилди. Акинфеев тўпни эгаллади\n12' Головин жарима майдончаси ташқарисида Куцкага нисбатан фол ишлатди. Дарвозагача 29 метрлардан Дюрица зарба берди. Ноаниқ\n10' Вуҳ! Ҳамшик жарима майдончасининг чап бурчагидан ичкариига кирди ва кучли зарба берди. Тўп Акинфеев қўриқлаётган дарвоза устидан ўтиб кетди\n8' Дзюба 2-3 ҳимоячини алдаб, рақиб жарима майдончасига киришга уринди. Тўп ҳимоячига тегиб қайтди. Қайтган тўпга россиялик футболчи зарба берди. Тўп яна ҳимоячига тегиб, ён томонга кетди\n6' Ҳамшик марказ бўйлаб олдинга ўтди ва ҳужумчига узатма берди. Ҳимоячилар тўпн қайтаришди\n4' Словакия бурчак тўпини тўғридан-тўғри жарима майдончасига эмас, орқароққа етказиш орқали ўйинга киритди. Натижада тўпни йўқотди\n3' Майдон маркази учун кураш кечмоқда. Бугун ҳар иккала жамоа фақат ва фақат ғалаба учун майдонга чиққанига шубҳа йўқ. Боиси, мағлубиятга учраган жамоада плей-оффга чиқиш учун имконият кескин пасайиб кетади\n1' Учрашув бошланди! Тўпни ўйинга руслар киритиб беришди. Кетдик, бошладик!\n' Россия қизил, Словакия терма жамоаси оқ рангли формада ўйнайди\n' Россия ва Словакия терма жамоалари майлдонга чиқиб келишди. Ҳар иккала мамлакат мадҳиялари навбати билан янграмоқда\n' Ассалому алайкум, қадрли футбол мухлислари! Европа чемпионатида 2-тур ўйинлари бошланмоқда.


Ўзбек жамиятидаги муҳофазакор қатламнинг турк сериалларига қарши “жиҳоди”нинг ажабланадиган жойи йўқ. Аслида бу масаланинг илдизи психологик мавзу. Анъанавий муҳофазакорларнинг бу руҳий ҳолати уларнинг шуури остида яширинган фантазия ва иллюзиянинг реаллик билан тўқнашувидан келиб чиқади.\nМасалан, Эрдўғон Туркияси тасаввурида бир хил ҳаёт тарзидаги анъанавий жамият мавжуд. Ёки улар шундай бўлишини, шундай кўрмоқни орзулайдилар. Лекин реал ҳаёт бошқа, турк жамиятининг аксари ўзини ғарб маданиятининг ажралмас бир парчаси деб билади. Ҳатто диндорлари ҳам.\nЯъни Туркия кўп маданиятли, рангли космополит бир жамият. Шунинг учун бу тоифанинг турк сериалларга қаршилигида асосий негиз “ахлоқ” эмас, балки бу сериалларнинг манбаси.\nУлар хаёлларида тасаввур этганлари, идеаллаштирилган исломий маданият ўчоғидан келаётган ахборотни ҳазм қила олмаяптилар, холос. Бу “толибон” каллалар ўзлари яратган иллюзияда яшайдилар, кайфлари тарқалгач, ҳар тарафга нафрат сочадилар.\nТуркияда ахлоқ нормалари ўзбекларникидан, албатта, фарқли. Ҳатто исломий, муҳофазакор гуруҳлар орасида ҳам бизнинг ўзбек “маънавиятчилар” учун даҳшатли туюлган манзаралар нормал ҳолат ҳисобланади. Энг муҳими, ижтимоий-маданий маънода очиқ бир жамият ҳисобланган Туркия халқида самимият бор, риёкорлик йўқ.\nҲар хил ниқоб орқасига яшириниб, “ахлоқ” посбонлиги қилишмайди. Биздаги анъанавий, нисбатан ёпиқ жамиятларда эса “усти ялтироқ” бўялган ахлоқ нормалари мавжуд. Ўғри ҳам, бузуқ ҳам бошқасига, ўз доирасидан бўлмаганларга маънавият ваъзи беришга интилади. Бу риёкор “маданият” посбонларининг оқимга қарши сузишидан бошқа нарса эмас.\nДунё ўзгараверади, тараққиёт давом этади.\ndata-title="Турк сериалларига нафрат негизидаги иллюзия" data-description="<!-- wp:paragraph --> <p>Ўзбек жамиятидаги муҳофазакор қатламнинг турк сериалларига қарши "жиҳоди"нинг ажабланадиган жойи йўқ. Аслида бу масаланинг илдизи психологик мавзу. ..." data-image="https://eltuz.com/wp-content/uploads/2018/09/rasm4068.jpg" data-url="https://eltuz.com/kozqarash/208919/" data-services="facebook,odnoklassniki,twitter,telegram" data-counter="ig">\nЧимкентга ўрнашиб олган рус босқинчи генерали Михаил Черняев 1865 йилнинг 23 апрелида Тошкентни ишғол қилиш учун йўлга чиқди. Саккизта ...\n“Жиян, энди мен сенга ҳеч қачон “ундай қилма, бундай қилма” демайман. Сени Аллоҳдан бошқа ҳеч ким, ҳеч нарса ислоҳ ...\nҲRW ва “Ўзбекистон Германия Форуми”нинг “Биз пахта теримидан воз кеча олмаймиз” номли ҳисоботда Ўзбекистон ҳукумати 2015 ва 2016 йилларда ...


ТОШПУЛАТ РАХМАТУЛЛАЕВ СОГДИАНА: Йил якунига бағишлаб Самарқандда ўтказилган шаҳар фаоллари йиғилишида журналистларга ҳам ташаккур билдирилди\nҲоким даставвал Президент Шавкат Мирзиёевнинг Олий Мажлис Сенати ва Қонунчилик палатаси аъзоларига 2018 йилда амалга оширилган асосий ишлар якуни ва Ўзбекистон Республикасини 2019 йилда ижтимоий-иқтисодий ривожлантиришнинг энг устувор йўналишларига бағишланган Мурожаатномасига алоҳида тўхталиб ўтди. Мурожаатномада белгиланган вазифаларни ҳаётга тадбиқ этишда давлат органлари ва жамоат ташкилотлари олдидаги турган вазифаларга эътибор қаратди.\n2018 йилда амалга оширилган ишлар ишлар ҳақида сўз юритиб, Ф.Раҳимов шаҳарнинг ижтимоий-иқтисодий ривожлантириш кўрсаткичлари сезиларли даражада ошганлиги қайд этди. Жумладан, саноат маҳсулотлари ишлаб чиқариш ҳажми 2017 йилга нисбатан 106,7 фоизни, қурилиш-пудрат ишлари 112,5 фоизни, чакана савдо айланмаси 105,2 фоизни, жами хизматлар 109,3 фоизни ташкил этган.\n2018 йилда маҳаллий бюджетнинг даромадлар қисми 114,1 фоизга бажарилиб, бюджетнинг харажатлар қисми эса 110,8 фоизга ижро этилди. Ҳудудий экспортёр корхоналар томонидан 2018 йилда маҳсулотлар экспорти ҳажми 2017 йилга нисбатан 1,3 мартага ошди. Тўғридан-тўғри хорижий инвестицияларни жалб қилиш эса 24,2 млн. долларни ташкил этиб, ўтган йилга нисбатан 2 мартага кўпайган.\nБайрамона руҳда ўтган тадбирда 2018 йил давомида шаҳарни ижтимоий-иқтисодий ривожлантиришда муносиб ҳисса қўшган бир гуруҳ фаоллар шаҳар ҳокимлигининг ташаккурнома ва эсдалик совғалари билан тақдирландилар. Улар орасида Kun.uz, Daryo.uz, Nuz.uz интернет порталлари журналистларининг борлиги жамиятимизда журналистикага бўлган муносабат ўзгариб бораётганлигидан далолат бўлса керак. Чунки бундан икки-уч йил аввал ҳатто расмий тадбирларга таклиф этилмайдиган журналистларни бугун маҳаллий давлат органлари раҳбарлари ташаккурнома билан сийлашмоқда.\nАлишер Исроилов туширган суратлар\nАвтор: Тошпулат Рахматуллаев на 13:54


«Уйқум келмаяпти, ойижо-о-он...» - 27 Июня 2014 - www.SheJoT.CoM\nГлавная » 2014 » Июнь » 27 » «Уйқум келмаяпти, ойижо-о-он...»\nСоат тунги ўн бирга яқинлашиб қолди ҳамки, меҳмонга келган опамнинг болалари ухлашни ҳаёлига ҳам келтирмайди. Жиянларим қўшниларни безор қилиб юборишганидан кўп қаватли уйимизнинг иситиш қувирларидан тақир-туқур овозлар эшитиляпи, бироқ орзиқиб кутилган оромдан дарак йўқ. Кейин билсам, болали уйда тез-тез учрайдиган ушбу муаммо опамнинг серфарзанд хонадонини ҳам четлаб ўтмаган экан. Балки, сизни ҳам тўполончи кичкинтойингиз тунлари қийнаётгандир. Келинг, айни шу мавзуда суҳбатлашмиз.\nМутахассисимиз — Болалик даври асаб касалликлари кафедраси мудири, профессор, Шоанвар ШОМАНСУРОВ.\nКичкинтойлар қандай ухлайди?\nБолалар уйқуси катталарникидан фарқланади. Инсон танаси оғирлигининг атиги 2 фоизини ташкил этадиган мия организм қувватининг 25 фоизини сарфлайди. Уйқу ана шу қувватни тиклаб, мия фаолиятинининг яхшиланишига ёрдам беради. У юзаки ва чуқур фазалардан иборат бўлиб, болалар асосан юзаки фазада ором олишади. Шунинг учун ҳам улар тез уйғониб кетишлари ҳеч гап эмас. Бундан ташқари, турли ёшда турлича сабаблар уйқусизликни келтириб чиқариши мумкин.\nКўкрак ёшидаги болалар асосан қорни очса, дам бўлса ва тиши чиққанида ухлашга қийналади. Гўдак организми ҳаётининг олтинчи ойига келиб қанд миқдорини бошқара бошлайди. Айнан шу даврдан бошлаб, уни тўйиб овқатлантирсангиз, тунда бир неча бор туришингизга хожат қолмайди. Шунингдек, болани эмизиш вақтида онанинг руҳий эмоционал ҳолати ҳам жуда муҳим саналади. Агар она асабийлашса, сут орқали лептин (асабийлик) гормонлари чақалоққа ўтиб, натижада у ҳам асабийлашади.\nМутахассислар болани уч ёшидан бошлаб алоҳида ухлатиш мумкин дейишади. Бироқ болакай ўзини ҳимоясиз сезганлиги туфайли ҳам тинч ором ололмайди. Она эса доим ҳам гўдак билан ухлай олмагани туфайли болани бирор юмшоқ ўйинчоқ билан ухлашга одатлантириш керак. Чунки у уйғонганида ёнида турган юмшоқ ўйинчоқни пайпаслаб кўради ва хотиржам ухлашда давом этади. [ www.BePuL.NeT -Saytdan olindi!]\n3-6 ёшли болажон уйқусига тассаввур оламининг кенглиги ҳалал беради. У ўз хаёлотининг меваси ҳисобланган даҳшатли махлуқлардан чинакамига қўрқади. Гоҳида уйқусидан чўчиб уйғониб кетганида, йиғлаб сизни чақираётган болангиздан жаҳлингиз чиқмасин. Чунки у ўз қўрқувлари билан ёлғиз қолган ва уларни енгишга уринаяпти. Бунинг устига, бир пайтлар айнан ухлаши учун чақирилган «олабўжи» ҳам уни чўчитади.\nТишини ғичирлатса... Маълумотларга кўра, 32 фоиз кичкинтойлар, айниқса, ўғил болалар уйқуда тишларини ғичирлатишади. Бунда кўпчилик кичкинтойнинг гижжаси бор дея тахмин қилашди. Бироқ ўтказилган тадқиқотларда бу ҳолатнинг гижжага алоқаси йўқлигини аниқланган. [ www.BePuL.NeT -Saytdan olindi!]\nАлаҳсираса... Айнан уйқу давомида инсон онги мияга келган маълумотларни қайта ишлайди. Кун давомида кучли руҳий жараёнларни бошидан кечирган гўдак беихтиёр бу маълумотларни уйқусида гапириб чиқади. Шу билан кераксиз маълумотларни миядан чиқариб юборади. Бу нормал физиологик ҳолат ҳисобланади.\nҚовоқлари учса... Ором олиш вақтида барча мушаклар бўшашгани туфайли, инсон уларни идора эта олмайди. «овоқ ёки бўйин атрофидаги мушаклар тез ҳаракатланганида (учганида) ота-оналар ортиқча хавотирга берилмасликлари лозим.\nЮқорида келтирилган барча жараёнлар боланинг индивидуал ҳолатига боғлиқ бўлиб, тез-тез такрорланиб турса, албатта, шифокорга мурожаат қилинг.\nКечаси тиниқиб ором олиши учун болалар кундузи ҳам дам олишлари даркор. Кўпчилик оналар ва бувижонлар бола кундузи ухламаса, кечка бориб чарчайди ва яхши ухлайди деб ўйлашади. Аммо кун давомида ҳаддан ортиқ қўзғалган бола нерв тизими кечга бориб тинчланиши қийин кечади ва фарзандингиз уйқуга кетишга қийналади. Бундан ташқари, кундузи ухлай олмайдиган болалар боғчада ҳам қийинчиликларга дуч келишади. Улар ором олиш вақтини шахсий эркинлигига таҳдид сифатида қабул қилиб, «Боғчага бормайман» деб харҳаша қилишлари мумкин. Баъзи оналар эса шундай ҳам ухлашга қийналаётган болани калтаклаб мажбурлашади. Шу ҳатти-ҳаракатингиз туфайли фарзандингиз уйқудан асабий ҳолатда уйғонади.\nБолалар уйқусизлигининг ёшга ва ташқи омилларга боғлиқ бир қанча сабаблари мавжуд. Масалан, унинг нозик ва таъсирчан руҳий олами янги боғчага ўтиш, ота-она ўртасидаги жанжал, оилада бошқа фарзанд туғилиши, меҳмонга бориб, ётиб қолиш ёки касаллик туфайли ҳам азият чекиши мумкин. Ачинарлиси, уйқусизлик организмнинг ўсишига кўмаклашувчи саматотроп гормонлари ишлаб чиқарилишини камайишига олиб келади. Шунинг учун кечаси яхши ухлолмайдиган болажонлар тенгдошларига нисбатан секинроқ ривожланади.\nШунингдек, сигарет тутуни ва турли ўткир ислар ҳам болани тинч ором олишига ҳалал беради. Демак, болалар хонасида чекишларига йўл қўйманг, соч учун лаклардан фойдаланманг ва албатта, уйқудан аввал хонани шамоллатишни унутманг.\nҚачон тебратиш керак?\nБаъзи ёш оналар бола беланчакда ёки қўлда тебратганда ухлаб қолишса, хурсанд бўлади. Агар чақалоқ доимий тебратиш орқали уйқуга кетса, эҳтимол у юзаки фазада ухлаб, тиниқиб дам оломаётган бўлиши мумкин. Чунки ҳаракатдаги уйқу чоғида мия нерв тизими қўзғалиб туради. Болани фақат уйқуга кетаётган пайтда тинчлантириш учунгина бироз тебратинг. Сўнгра тинч ором олишини таъминланг.\nКатегория: Foydali maslahatlar / Полезны советы | Просмотров: 956 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Анри "Селтик"ни бошқарадими? / CHAMPIONAT.asia\nАнри "Селтик"ни бошқарадими?\n01 апр 00:19\nТеглар : Тьерри Анри"Селтик""Арсенал"\nФранция терма жамоаси собиқ ҳужумчиси Тьерри Анри "Селтик" бош мураббийи этиб тайинланиши эҳтимоли ҳақидаги фикрлари билан ўртоқлашди.\n"Клубда қандай вазият ҳукм сураётганини билмайман, лекин дунёнинг кўплаб одамлари сингари "Селтик"ни ҳам ҳурмат қиламан. Мураббийликка номзод эканлигим ҳақидаги миш-мишлар ҳақида ҳеч нарса дея олмайман, аммо мен яна мураббий сифатида бирор жамоани бошқаришни истайман. Мен "Селтик"ни ҳам, "Рейнжерс"ни ҳам ҳурмат қиламан, бироқ ҳозир шунчаки кутаман ва вазиятни кузатиб бораман", – дея Анрининг сўзларини келтирмоқда "Goal".\nЭслатиб ўтамиз, Анри футболчилик фаолиятини якунлагач, "Арсенал" ва Бельгия терма жамоаси мураббийлар штабида ишлаган, кейинчалик "Монако" бош мураббийига айланган. 43 ёшли мутахассиснинг сўнгги клуби "Монреаль" эди, у бу клубни шу йилнинг февраль ойида тарк этганди.\nКуртуанинг отаси - Азарнинг ҳаракати ҳақида: "Нопрофессионал" 16\n01 апр 01:01:21\nSarlavxani uq8b Bilmasam degan gap keldi Xayolmga


Саудия Арабистонининг туризм вазирлиги коронавирусга чалиниш ҳолатлари кўп сонда қайд қилинган 7 та давлат фуқароларига электрон туристик визалар берилишини вақтинча тўхтатди. Ушбу чора остига тушган давлатлар орасида Қозоғистон ҳам бор.\nБу ҳақда Саудия Арабистонининг SPA ахборот агентлиги хабар берди.\n“Коронавирус тарқалиши олдини олиш мақсадида Хитой, Япония, Сингапур, Жанубий Корея, Малайзия, Италия ва Қозоғистон фуқароларига электрон туристик визалар берилиши тўхтатилади. Ушбу давлатлар фуқаролари Саудия Арабистони аэропортларига келганда ҳам туристик визалар ололмайдилар”, дейилган хабарда.\nШунингдек, ушбу давлатларнинг аввалроқ виза олган фуқаролари ҳам ҳозирча визалардан фойдалана олмайдилар.\nПодшоҳликда таъкидланишича, бу вақтинча кўрилаётган чоралардир. Шу билан бирга, Саудия Арабистони электрон туристик визасини олиш ҳуқуқига эга бўлган 40 дан кўпроқ бошқа давлат фуқаролари аввалгидек бу имкониятдан фойдалана олишлари ёки аэропортга келгач виза олишлари мумкин бўлади.\nБир қатор давлатлар фуқароларига Саудия Арабистонига ташриф буюриш учун 2019 йилда илк бор жорий қилинган туристик виза мусулмонлар учун муқаддас қадамжолар жойлашган Макка ва Мадинага ташриф буюриш ҳуқуқини бермайди.\nАввалроқ Саудия Арабистони подшоҳлиги Ҳаж ва умра вазирлиги 2020 йил 27 февраль кунидан эътиборан, дунёнинг барча мамлакатлари учун “Умра” визаси тақдим этишни вақтинча тўхтатгани маълум қилинганди.


Москва полицияси: Ўзбек муҳожири "Тез ёрдам" ҳайдовчисини пичоқлаб қўйди\n24 январ 2018, Тошкент вақти: 12:20\nАйбланувчи сўроқ давомида\nМосквада тиши оғриб қолган андижонлик муҳожир “Тез ёрдам” машинаси ҳайдовчисини пичоқлаб қўйганликда айбланмоқда. Полицияга ўзбек муҳожири "ҳайдовчидан, шунчаки, таблетка сўраганман” деган.\nРоссия Тергов қўмитаси Москванинг ғарбида “Тез ёрдам” машинаси ҳайдовчисига пичоқ билан ташланган 30 яшар ўзбекистонликка устидан жиноят иши очди.\nҲодиса 16 август тонг саҳар, соат 3:30 ларда Москванинг Веерная кўчасида содир бўлди.\nМосква шаҳрининг Очаково-Матвеевское туман полиция бўлимига маст ҳолатда келтирилган бу шахс ҳайдовчидан тиш оғриққа дори сўрагани ва рад жавобини олгач, унинг кўкрагина икки марта пичоқ урганини билдиришди.\n- Бу жиноятни содир этганликда гумонланиб ҳодиса жойида 30 яшар Ўзбекистон ватандоши ҳибсга олинди. У ҳайдовчидан оғриқни босувчи укол қилишни сўраган ва ҳайдовчининг кўкрагига пичоқ билан урган. Жабрланувчи дарҳол рация орқали ёрдам чақиртирди. У шаҳар клиника шифохоналаридан бирига олиб кетилди. Жиноят қуроли мусодара қилинди, гумонланувчи ҳибсга олинди, деди ўзини таништирмаган Очаково-Матвеевское туман полиция навбатчиси.\nШифохонада 54 ёшли жабрдийда Алексей Макаревскийга жарроҳлик операцияси қилинди. Қизиғи, Макаревский ҳайдовчиликка ишга киришдан олдин ўзи 20 йил полицияда хизмат қилиб, нафақага чиққани маълум бўлди.\nҲайдовчини даволаётган Боткин шифохонаси врачи ҳозир унинг ҳаётига хавф йўқлигини билдириб, деди:\n- Пациент ўрта оғир аҳволда келтирилди. У пичоқланган экан. Зарурий муолажанинг барчаси қилинди. Пичоқ қорнини тешиб ўтиб, ички органларга бироз зарар етказган экан, деди жарроҳ Владимир Бердин.\nАндижон шаҳридан экани айтилган 30 яшар муҳожир “Қасддан оғир тан жароҳати етказиш” моддаси асосида жавобгарликка тортилди.\nАйни пайтда, рус оммавий ахборот воситаларида “Маст ҳолатда бўлган наркоман “тез ёрдам” ҳайдовчисини пичоқлади” қабилидаги хабарлар тезлик билан тарқатилди. Москва шаҳар полицияси ўзбек муҳожири наркоман эмаслиги, у шунчаки маст ҳолатда бўлганини маълум қилишди.\nИсми ошкор этилмаётган ўзбекистонлик Москвада охирги икки йилда квартира ремонти билан шуғулланиб келгани, бундан олдин бирор марта ҳам полиция билан муаммо бўлмаганини маълум қилди.\nУ ҳодисадан олдинроқ синфдош ўртоқлари билан спиртли ичимлик ичиб, ўта маст бўлганини терговчиларга гапириб берди.\n- Кунцевская метро олдида ўртоқларим билан учрашиб, ароқ, пиво, коктейл ичиб ўтирдик. Учрашувимизни ювдик. Жуда маст бўлиб қолдим. Соат 1:30 ларда у ердан чиқиб, пулим йўқлиги сабабли уйга пиёда кетдим. Бирдан тишим оғриб қолди, йўлда турган “Тез ёрдам”ни кўриб қолдим. Ҳайдовчидан дори сўрадим, жанжаллашиб қолдик. Қаердан пайдо бўлган ножовка билан бироз тирнаб қўйибман... Мен қочиб кетганим йўқ, нарироқда турган бошқа “Тез ёрдам” машинасини ўзим чақиртириб келдим. Кейин мени ходимларингиз ўша ерда ҳибсга олишди, дея тафсилотларни гапириб берди ўзбек муҳожири.\nЖиноятда айбланувчи йигит Ўзбекистонда ҳомиладор аёли қолганини ҳам айтди.\nМосква шаҳар Ички ишлар бошқармаси ҳодиса жойида тасвирга олинган кузатув камераларидан ёзувларни Озодликка тақдим этди. Унда жиноятнинг ўзини акс эттирувчи кадрлар йўқ бўлсада, спорт кийимида бўлган ўзбекистонлик йигитнинг яраланган ҳайдовчи олдига бошқа шифокорларни чақиртириб келаётганини кўриш мумкин.\nҲодиса жойига етиб келган врачлар муҳожирга тиш оғриғини қолдирувчи Кетонал препаратини бергани ва оғриқ қолгани ҳам маълум қилинди.


صفحه اصلي > نامه دوم مقام معظم رهبری به جوانان غربی (letter4u2) > ازبکی\nИсломий инқилоб муаззам раҳбарининг ғарб мамлакатлари ёшларига йўллаган иккинчи мактубининг тўлиқ матни\nҒарб мамлакатларидаги ёшлар оммасига\nФранцияда нодон ва кўр террорчи оқимлар томонидан содир этилган аянчли ва мудҳиш ҳодиса яна бир бор мени сизлар билан суҳбат қилишга ундади. Мен учун афсусланарли жойи шундаки, шундай воқеалар ортидан гапиришга тўғри келияпти, аммо воқеълик шундаки, агар қайғули масала ҳамфикр бўлишда мулоҳаза ва чуқур ўйлаш учун замин яратмас экан, бундай ҳолат икки баробар зарар бўлади. Дунёнинг қайси бурчагида бўлмасин инсоннинг ранжиши бу ўз ўзидан бошқа инсонга ҳам ўз таъсирини ўтказиб уни ҳам ғам-қайғуга солади. Гўдакларнинг ўз азизларининг кўз ўнгида жон беришлари, оналарнинг шод ва қувноқ хонадонларини аза ва мотамга айлантиради. Эрлар ўз аёлларининг жонсиз таналарини шоша-пиша қаергадир олиб боришлари ва ёки бўлмасам бундай ҳолатни кузатиб турганлар ҳаётнинг сўнги лаҳзаларида нималар бўлишини билмас эди. Бундай манзара эса инсоний ҳис-туйғуларни янада жўшқинлантиради. Шундай мудҳиш воқеа-ҳодисалар Францияда содир этиладими ёки бўлмасам, Фаластин, Ироқ, Ливан, Сурияда рўй беришидан қатъий назар кимки, инсонийлик туйғуларидан ва муҳаббатдан баҳраманд бўлса, ушбу саҳналарни кўриб таъсирланади ва ачинади. Шубҳасизки, ер юзидаги бир ярим миллиард мусулмонларда ушбу ҳиссиётлар мавжуд бўлиб, ушбу фожианинг сабабчиларидан ва омилларидан жирканишади ва нафратланишади ҳамда улардан безор бўлишган. Бироқ масала шундаки, бугунги ранж ва озорларлардан тўғри хулоса чиқариб эртанги кун ва келажак учун яхшироқ ва хавфсизроқ замин яратилмас экан, бугунги кунда алам ва оғриқлар фақат самарасиз ва аччиқ хотираларга айланади холос. Мен шунга аминманки, бугунги нохуш ва кўнгилсиз ҳодисалардан фақат сиз ёшлар ибрат ва дарс олишга қодирсиз. Сиз ёшлар келажак ҳаёт учун янги йўл топинглар ва четлаб ўтиб бўлмайдиган тўғон каби мустаҳкам бўлинглар. Негаки, Ғарбнинг бошига тушаётган бугунги кўргиликларни фақат сизлар бартараф эта оласизлар холос.\nТўғри, бугунги кундаги терроризм биз ва сизларнинг муштарак дардимиз ҳисобланади, лекин шу нарсани билишлариз лозимки, сизлар яқинда содир этилган ҳодисаларда нотинчликлар ва безовталикларни бошдан ўтказишлариз Ироқ, Яман, Сурия ва Афғонистон халқларининг узоқ йиллардан буён бошдан кечираётган ранж ва машаққатлари билан иккита асосий фарқи бор. Биринчидан Ислом олами кўп ҳажмда ва кенгроқ кўламда ҳамда узоқ муддат давомида қурбонликларни берди ва даҳшат ва зўравонлик ичида бўлди. Иккинчиси эса, афсусланарли жойи шундаки, ушбу зўравонликлар айрим қудратли давлатлар томонидан ҳар хил усуллар ва таъсирли шаклда ҳимоя қилинмоқда. Айни пайтда, Америка қўшма штатларининг ал-Қоида ва Толибон каби гуруҳларни ташкил этиш ёки бўлмасам уларни қуроллантириш ва қўллаб-қувватлашда ҳамда бошқа шум ишларни амалга оширишда муҳим рол ўйнаётгани барчага аён бўлган. Ушбу такфирчи терроризмнинг ошкора ва бевосита қўллаб- қувватлайдиганлар ёнида гарчи қолоқ сиёсий тизимлар бўлса ҳам ғарб иттифоқчиларининг сафидан жой олишди. Бунинг ортидан эса, минтақадаги демократиядан келиб чиққан илғор ва ғоявий методлар ҳамда услублар шафқатсизларча бостирилмоқда. Ғарбнинг Ислом дунёсидаги уйғониш ҳаракатлари билан икки ёқлама муносабатда бўлиши, бу Ғарб сиёсатидаги қарама-қаршилик ва зиддият намунасидир. Терроризмни ҳимоя қилишдаги ушбу қарама-қаршилик ҳаракатларни Исроил давлатида ҳам кўриш мумкин. Фаластиннинг мазлум халқи олтмиш йилдан кўпроқ вақт давомида терроризмнинг энг ёмон тоифасини кўриб келмоқда ва синовлардан ўтмоқда. Агар, европаликлар бугунги кунда ўз уйларида бир неча кундан буён яшириниб олишган бўлса ва жамоатчилик ҳамда гавжум марказларга чиқишмаётган бўлса, фаластинликлар эса ҳатто ўз уйларида ҳам ўн йиллар мобайнида Сионистик режимнинг вайронакор ва қирғин келтирувчи машиналарининг дастидан омонда эмас.\nБугунги кундаги қайсидир кўринишдаги зўравонликларни Сионистик режим томонидан қурилаётган шаҳарчаларга солиштирганда қайси бири янада шафқатсиз эканлиги аён бўлади. Ҳар куни фаластинликларнинг уйларини, боғларини ва қабристонларини бузиб, вайрон қиладиган ушбу Сионистик режим ҳеч қачон ўзининг нуфузли иттифоқчилари ёки бўлмасам халқаро муассасалар томонидан ҳеч бўлмаганда юзаки бўлсада жиддий тарзда ва таъсирли танқид остига олинмайди ёки танбеҳ берилмайди. Сионистик режим ҳатто фаластинликларга ҳаётий асбоб-анжомлар ва ускуналарни олиб юришга ёки қишлоқ хўжалиги маҳсулотларини йиғиб олиш учун имкон беришмайди. Буларнинг барчаси, кўпинча ваҳимали ҳолатга тушиб қолган ва кўз ёшлари тўкилаётган гўдаклар ҳамда аёллар кўз ўнгида рўй беради. Бу аёлар ва гўдаклар ўз хонадон аъзоларининг калтак еб турганларини ва уларга етказилаётган жароҳатларни ҳамда уларни ўта даҳшатли қийноқларга соладиган жойларга олиб боришларига гувоҳи бўлишади. Бугунги замонда бундан бошқача аёвсизликларни ва шавқатсизликларни ушбу ҳажмда ва кўламда ҳамда мунтазам тарзда давом этадиган кўринишини кўрганмисиз? Хиёбонларда аёл ва қизларни тиш-тирноғигача қуролланган ҳарбийларга эътироз билдирганлик айби билан ўққа тутишлари, агар терроризм бўлмаса унда нима деса бўлади? Ушбу варварлик ишғолгар давлатнинг ҳарбий кучлари томонидан амалга оширилади, бироқ бундай ҳолатни экстремизм демаслик керакми? Ёки бўлмасам, эҳтимол ушбу тасаввур 60 йилдан бери телевидения орқали такрорланиб намойиш этилиши бошқа бизнинг виждонимизни қийнамаслик керакми? Охирги йилларда Ислом оламига қарата ҳарбий юришларни амалга ошириш ҳам ўз ичига кўплаб қурбонларни олди, бу ҳам бўлса Ғарбнинг минтақадаги қарама-қарши ва бир-бирига зид бўлган ҳаракатларининг яна бир намунасидир.\nҲужумга учраган мамлакатлар инсоний талафотлардан ташқари иқтисодий ва саноат инфратузилмаларини ҳам қўлдан бой беришди. Ушбу юртларнинг тараққиёт ва ривожланиш сари ҳаракатлари тўхтаб қолди ёки бениҳоят даражада секинлашиб қолди. Бунинг ортидан эса ушбу мамлакатларнинг ҳозирги шароити ўн йиллаб орқага қайтди. Шуларнинг барчасига қарамай, яна юзсизларча улардан ўзларини жабр кўрмаган ва хўрланмаган деб билишларини талаб қилишади. Қандай қилиб шаҳару- қишлоқлари вайронага ва хароба айланган мамлакатни зулм ва жабр кўрмаган деб аташ мумкин? Яна уларга марҳамат қилиб ўзларингизни жабрланган деб билмайлар деб айтишларига нима деса бўлади? Балки, ушбу фожиаларни одамларнинг хотирасидан бутунлай чиқаришга ва униттиришга ҳаракат қилиш ўрнига ёки бўлмасам тушунмасликка олишга чорлаш ўрнига улардан самимий узр сўраш яхши эмасми. Ислом дунёси сўнги йилларда иккиюзламачи ҳужумкорларнинг қўлидан ранж озорларни кўришдан ташқари, моддий зарарларни ҳам кўришди.\nАзиз ёшлар! Сизлар бугун ёки келгусида тўғри йўлдан адаштирадиган алдов ва ёлғон хотираларни ўзгартиришларизга умид қиламан. Чунки, тўғри йўлдан адаштирувчи зеҳният узоқни кўзлаган масадларни пинҳон қилиш бўлиб, зиён етказадиган ғаразли мақсадларни эса зийнатлаб кўрсатишдир. Менимча, тинч ва осуда ҳаёт кечириш учун хавфсизликни таъминлашнинг биринчи босқичида ушбу зўравон ғояларни ислоҳ этиб тузатиш керак. Токи Ғарб сиёсатларида икки ёқлама меъёрлар ҳукмрон бўлар экан ва токи терроризм ўзининг қудратли хомийлари нуқтаи назарида яхши ва ёмон тоифага тақсимланар экан ҳамда давлатлар манфаатлари инсоний ва ахлоқий қадриятлардан устун қўйилар экан зўравонликларнинг илдизини бошқа жойлардан қидиришга ҳожат қолмайди. Аммо афсуслар бўлсинки, ушбу илдизлар узоқ йиллар давомида аста-секинлик билан Ғарбнинг маданий сиёсатларида ҳам чуқур илдиз отди. Дунёнинг кўплаб мамлакатлари ўзларининг маҳаллий ва миллий маданиятлари билан фахрланишади. Ушбу маданиятлар инсоният жамиятининг юз йиллар давомидаги туғилишларини ва юксалишларини ўз ичига сингдириб келган. Ислом олами ҳам ушбу ишлардан истисно бўлмаган. Бироқ, ҳозирги замонда Ғарб дунёси жаҳон цивилизациясини ўхшатиш ва уйғунлаштиришда илғор воситаларни қўллаш билан қатъият кўрсатмоқда. Мен Ғарб маданиятини бошқа халқларга мажбурий сингдиришни ва мустақил маданиятларни арзимас деб ҳисоблашни, кўплаб зарар ва зиён етказувчи деб талқин қиламан. Ҳозирги пайтда, бой маданиятларни камситиш ва ушбу маданиятларнинг муқаддас саналадиган соҳаларини ва жойларини таҳқирлаш ҳаракатлари юз берияпти. Лекин, айни пайтда ушбу камситилаётган ва таҳқирланаётган маданиятларнинг ўрнини боса оладиган, бирон бир потенциалга ва имкониятларга эга бўлган маданиятлар мавжуд эмас.\nМисол тариқасида келтирадиган бўлсак, афсуски, Ғарб маданиятининг асосий қисмига айланишга улгурган тажовуз ва ахлоқий тартибсизлик унсурларининг мақбул бўлиши ва мавқеи ҳатто ўзининг пайдо бўлган жойида ҳам таназзулга юз тутди. Савол шундаки, мабодо биз маданиятни барҳам берувчи, тутуриқсиз ва бемаъни маданиятни хохламасак гуноҳкор бўламиз? Агарда, бизнинг ёшларга қаратилган вайронагарчиликларни келтириб чиқарувчи ва бузғунчиликни кўзда тутган санъатлаштирилган маҳсулотлар кўринишидаги оқимларга монеълик қилсак унда биз айбдор бўламиз? Мен маданиятни боғлаб турадиган қадриятларни ва аҳамиятларни инкор этмайман. Ушбу боғлиқликлар ҳар қачон табиий шароитда ва эҳтиром билан жамият томонидан маъқул кўрилган ҳамда юксалиш ва тараққиёт ва бойликлар инъом этилган. Бунинг аксида эса, номутаносиб ва мажбурий боғланишлар муваффақиятсиз ва зарарлидир. Афсус билан шуни айтишим керакки, ИШИД сингари ярамас ва жирканч гуруҳлар четдан кириб келган маданиятларнинг муваффақиятсиз натижасидир. Агар муаммо ҳақиқатда ақидаги боғлиқ бўлганда эди, мустамлакачилик асридан олдин ушбу воқеаларга ўхшашларини Ислом оламида кўриш мумкин эди. Ҳолбуки, тарих бунинг аксига гувоҳлик беради. Тарихий аниқ ва шубҳасиз ҳужжатлар очиқ ойдин шуни кўрсатадики, қандай қилиб мустамлакачилар бир бадавий қабилаларда экстремистик тафаккурлар билан бир ғояда бирлашишди ва ушбу минтақада экстремистларнинг уруғини сепиб қўйишди. Агар аксинча бўлса, унда нима учун бир инсонни ўлдириш бутун башариятни ўлдиришдек бўлишини тарғиб қиладиган, ахлоқий ва инсонийликни ўз ичига қамраб олган жаҳон диний мактабларининг биридан ИШИД каби террорчи гуруҳлар пайдо бўлди.\nБошқа томондан эса, яна бир савол бериш ўринлики, Европада таваллуд топиб ва ўша муҳитдаги тафаккур ва руҳият билан улғайганлар нега ушбу гуруҳлар томонидан жалб этилмоқда. Қандай қилиб ишониш мумкинки, жанг минтақаларига бир-икки марта сафар қилган кишилар бирданига шунчалик даражада экстремистга айланиб қолишадики, ҳатто ўз ватандошларини ҳам ўлдиришдан қайтишмайди. Албатта, зўравонлик урчиган жойда ва ифлосликлар авж олган муҳитда носоғлом маданият билан озиқланган бир умрнинг таъсирини унитмаслик лозим. Бунинг учун жамиятда юзага келган ифлосликлар ва тубанликларни ҳар томонлама ва кенг қамровли таҳлил этиш зарур. Балки, бундай ҳолат тенгсизликлар натижасида йиллар мобайнида иқтисодиётнинг ва саноатнинг гуллаб яшнашидаги жиддий нафратланишларда ва баъзида қонуний камситишларда ҳамда Ғарб жамиятларининг ички қатламларидан юзага келган тузилмаларда шакллангандир. Ҳар ҳолда, ўз жамиятларингиздаги зоҳирий қатламларни сизлар очишлариз керак ва гина-адоватларни ҳамда чигалликларни топиб уларни бартараф этинглар. Ўртадаги келишмовчиликларни ва низоларни ислоҳ қилинглар. Терроризм билан курашдаги катта хатолардан бири шундаки, шошқалоқлик билан муносабат билдиришга ўтилади, бунинг ортидан эса мавжуд тарқоқликлар ва ихтилофлар янада авж олади. Ҳар бир ҳаяжонли ва безовта қилувчи ҳаракатлар миллионлаб масъулиятли ва фаол инсонлардан ташкил топган Америка ва Европада истиқомат қиладиган мусулмонлар жамиятини изтиробга солади ёки қўрқинчга ва яккаланиб қолишларига олиб келади.\nБундан ташқари уларни асосий ҳақ-ҳуқуқларидан маҳрум бўлишларига ҳам сабаб бўлиши мумкин. Шунингдек, уларнинг жамоатчилик ишларида аралашиб юришларига ҳам тўсқинликлар юзага келади. Шу билан бирга, нафақат мушкил ва муаммоларнинг ҳал этилишига монеъликлар юзага келади, балки нохушликларни ва кўнгилсизликларни ҳам янада кўпайтиради. Юзаки тадбирлар агар қонуний асослар топса, унда мавжуд қутбларга бўлиниш йўллари яна ортади. Бу эса фақат бўҳрон келтириб чиқаради холос. Қўлга киритилган маълумотларга кўра, Европанинг айрим мамлакатларида ўз фуқароларини мусулмонларга қарши жосуслик қилиш учун мажбурий қонунлар жорий этилган. Ушбу ҳатти-ҳаракатлар ва чоралар золимона бўлиб, барчага аёнки хохлаймизми, хохламаймизми зулм ўз эгасига қайтиши муқаррардир. Бундан ташқари мусулмонлар бундай ношукурликка лойиқ эмас. Ғарб дунёси узоқ асрлардан буён мусулмонларни яхши билишади. Ғарбликлар ислом ерларида меҳмон бўлганларида уй эгасининг мол-давлатига кўз олайтиришди ва мезбон бўлганларида эса мусулмонларнинг ишидан ва фикридан баҳраманд бўлишди. Лекин улар кўпинча меҳрибонлик ва сабр бардошдан бошқа нарсани кўришмади. Шунинг учун мен сиз ёшлардан теран ва соғлом фикр билан тўғри тушуниб англашларизни ҳамда кўнгилсиз тажрибалардан хулоса чиқариб, Ислом оламидаги шарафли ва соғлом тамойиллар асосларига эргашишларизни истар эдим. Агар ушбу тамойилларга эргашсаларингиз, ўз келажаклариз учун мустаҳкам пойдевор барпо этган бўласизлар. Ушбу пойдеворлар устида эса ишончли ва хавфсиз уйларни қурган бўласизлар. Ҳамда ўз уйларизда тинчлик ва хотиржамликни ўрнатган бўласизлар ва дунёда ёрқин ва порлоқ келажак учун замин яратасизлар.\nҲижрий шамсий 1394 йил 8 озар\nМелодий ҳисоб билан 2015 йил 29 ноябр


“РАНГЛАР ЖИЛОСИДА ҲАЁТ АКСИ” » Kamoliddin Behzod nomidagi Milliy Rassomlik va Dizayn Instituti\n2016 йил 1 апрель куни институтнинг Мирзо Улуғбек тумани Олмачи кўчасида жойлашган Талабалар турар жойида Амалий санъат факультетининг Чизматасвир кафедраси профессор-ўқитувчилари томонидан “Ранглар жилосида ҳаёт акси” мавзусидаги давра суҳбати ўтказилди. Мазкур тадбир кафедра мудири Р.Хужаниёзов, кафедра ўқитувчиси Улуғбек Маматовлар томонидан ташкил этилди. “Талабалар оқшоми”нинг бу галгиси ноодатий тарзда ўтказилди.\nДастлаб рассом Улуғбек Маматов томонидан талабаларга мавзуга оид маълумотлар бериб ўтилди. Аввал республика ва халқаро миқёсга эга бўлган рассомлар ижодларидан намуналар кўрсатилди ва уларнинг ҳаёти ва ижоди ҳақида гапирилди.\nЎзбек рангтасвир санъатида буюк шахсларни тасвирлашга қўл урган қатор рассомлар ва уларнинг асарлари ҳақида сўз борди. Буюк шахсларни яратишда рассомлар томонидан эътибор қаратилиши керак бўлган жиҳатлар, бу борада мутолаа қилиниши керак бўлган илмий ҳамда бадиий адабиётлар ҳақида ҳам суҳбат жараёнида тўхталиб ўтилганлиги талабаларда катта қизиқиш уйғотди.\nУларнинг ижоди талабаларда катта қизиқиш уйғотди ва уларни фикрлашга ундади. Талабалар рассомлар ижодидан намуналар олишди ва ўзларини қизиқтирган саволларга жавоб олишди. Жами 2 соат давом этган мазкур давра суҳбати қизғин тарзда якунига етди ва талабаларда катта таассурот қолдирди.\nАмалий санъат факультети


Жонсон ЕИ ва Буюк Британия «Брекзит» бўйича келишувга эришганини эълон қилди » Ўзбекистон янгиликлари – Zamin.uz\n17 октябрь 2019, 16:05\nБорис Жонсон твиттерида ёзган хабарида «ажойиб янги келишувга эришилгани, бу икки томонга ҳам назоратни қўлга олиш имконини бериши»га ишонч билдирган. Айни вақтда келишув тафсилотлари маълум қилинмаган.\nКелишув 17-18 октябрь кунлари ўтказиладиган саммитда тасдиқланиши кутилмоқда, кейин уни 19 октябрь куни Британия Жамоалар палатасининг навбатдан ташқари йиғилишида тасдиқлашлари керак бўлади.\nЛекин британ парламенти яна бир бор бош вазирнинг иродасига қарши чиқиши мумкин: Жамоалар палатасида Борис Жонсоннинг мухолифлари кўпчиликни ташкил этади. Шу туфайли ЕИда чиқиш бўйича янги вариант ҳам қайтарилиши мумкин.\nБританияликлар 2016 йил ёзида бўлиб ўтган референдумда Европа Иттифоқи таркибидан чиқиш учун овоз берган эди. Шундан сўнг мамлакат парламенти ва қиролича Елизавета II жараённи маъқуллашини билдирганди.\n2018 йилнинг 15 ноябрь куни Британия Вазирлар Маҳкамаси Европа Иттифоқидан чиқиш тўғрисидаги битимни қабул қилган. Муҳокама қилинганидан сўнг «Брекзит» масалалари бўйича вазири ва мамлакат меҳнат вазирининг истеъфога чиққан. 15 январда Парламент қуйи палатаси Тереза Мэйнинг Европа Иттифоқидан чиқиш режасини рад этган. Кейинчалик Тереза Мэй ҳам истеъфога чиқишга мажбур бўлган.\nАввалги келишувга кўра, Буюк Британия 31 октябрь куни Европа Иттифоқини тарк этиши кўзда тутилганди.\nЕИ ва Буюк Британия бирлашган қироллик иттифоқни тарк этганидан кейин савдо ва молиявий ҳамкорлик масаласи қандай бўлиши бўйича келишувга эриша олмаяпти. Бундай келишувсиз иттифоқдан чиқиш икки томон учун ҳам жиддий иқтисодий йўқотишлар олиб келиши мумкин.\nЯнгиликлар » Дунё » Жонсон ЕИ ва Буюк Британия «Брекзит» бўйича келишувга эришганини эълон қилди\n14:21 Қироличага тож оғирлик қилиб қолдими?\n16:14 Қиролича фармони билан. Борис Жонсон қачон ишдан кетишини айтди


Мамлакатимиз бўйлаб совуқ ҳаво оқими сақланиб туради: Чимёнда қор ёғмоқда - zarnews.uz\nМамлакатимиз бўйлаб совуқ ҳаво оқими сақланиб туради: Чимёнда қор ёғмоқда\nЎзбекистон шимолий аҳолиси биринчи бўлиб қиш нафасини ҳис қилди. 3 ноябрь куни Устюртда биринчи қор ёғди, кундузи ҳарорат +10 даражагача, жойларда нолга тушди.\nКечаси совуқ, нам ҳаво массаси мамлакатнинг барча ҳудудини қамраб олди. Ёмғир ёғди, Тошкентда момақалдироқ гумбурлади. Ҳаво ҳарорати пасая бошлади. Душанба куни мамлакат +10 дан юқори бўлмайди, шимолда +3 ... + 8 даража.\nЎзгидромет маълумотларига кўра, Россиянинг Урал ҳудудидан мамлакатимизга келган антициклон сабабли, 5 дан 9 ноябргача Ўзбекистон бўйлаб совуқ антициклон сақланиб туради. Ҳаво ўзгариб туради, ёғингарчилик бўлмайди. Фақат 5 ноябрь куни кечаси ва эрталаб Сурхондарё ва Фарғона водийси вилоятларида ёмғир ёғади. Кечаси 0 ... +5 даража бўлади, баъзи жойларда, шу жумладан Тошкентда ҳам совуқ бўлади.\n5-7 ноябрь куни тушдан кейин кундузи +8 ... +13, кейин озгина исийди ва 8-9 ноябрь кунлари ҳаво +10 ... + 15 даражагача исий бошлайди.\nИжтимоий тармоқ фойдаланувчилари айни пайтда Чимёнда қор ёғаётгани акс этган видео билан ҳам бўлишмоқда.\nБундан олдин, Қорақалпоғистоннинг айрим жойларида қор ёққани ҳақида хабар берган эдик.


Мустафо Байрамов: “Мухлисларимизга муносиб совға тайёрладик” | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Мустафо Байрамов: “Мухлисларимизга муносиб совға тайёрладик”\n01.07.2016 22:40\t“Навбаҳор” ва “Андижон” учрашувидан кейин ўтказилган матбуот анжуманининг иккини қисмида “Навбаҳор” жамоаси бош мураббийи вазифасини бажарувчи Мустафо Байрамов қатнашиб, ОАВ вакилларининг саволларига жавоб қайтарди: - Бугунги учрашувда ғалаба қозонишимиз шарт эди. Қўлга киритилган ғалаба ва берилган кўрсатмаларини тўлиқ бажаришгани учун йигитларга миннатдорчилик билдириб ўтаман. “Навбаҳор” таркибида мана шундай футболчилар борлигидан фахрланаман. Улар майдонда бор кучларини беришди. Ўйиндан олдин Ҳайит байрами арафасида мухлисларимизга ютуқ орқали байрамга муносиб совға тақдим этишни футболчиларга айтиб ўтгандим. Шундан келиб чиққан ҳолда учрашувга жанговор руҳда етиб келгандик. Ўз навбатида 90 дақиқа давомида жамоамизни қўллаб қувватлаб турганликлари учун ишқибозларимизга ҳам раҳмат айтаман. Майдонда мухлисларимиз ҳурмати учун ҳаракат қилиб, ғалаба қозондик. “Андижон” жамоасига кейинги учрашувларда омад тилайман. Бугун рақиб футболчилари яхши бир яхлит жамоа эканликларини амалда намойиш этишди. Иккинчи даврага тайёргарлик режаси ҳақида гап кетганида, жамоа аъзолари бир ҳафталик таътилга чиқишади. Шундан кейин машғулотларга киришилади. Дастлабки йиғинни Тошкент вилоятининг тоғли ҳудудларида ўтказишни режалаштирилмоқда. Тайёргарликнинг иккинчи босқичи эса пойтахтда олиб борилади. Йиғин давомида назорат учрашувларини ўтказиш ҳам кўзда тутилган. "Пахтакор" - "Навбаҳор": ПРЕВЬЮ - ( 28-04-2017)\tЁшларимиз мағлуб бўлишди - ( 27-04-2017)\t“Пахтакор”даги ўйин 18.30да бошланади - ( 26-04-2017)\t“Пахтакор”га қарши ўйинни Қодиров бошқаради - ( 24-04-2017)\tТайёргарлик Тошкентда давом эттирилади - ( 24-04-2017)\tНавбатдаги учрашув


07:10 / 28.06.2019 1185 pdf Ўқиш режими + -\nБир киши Мадинада бир уй қурди. Уйни қуриб бўлганида Абу Ҳурайра розияллоҳу анҳу унинг уйи олдидан ўтиб қолдилар. Бояги одам уйининг эшиги олдида туриб, «Эй Абу Ҳурайра, уйимнинг эшигига нима деб ёзиб қўяй?» деб сўради. Абу Ҳурайра розияллоҳу анҳу унга: «Қуравер, барибир бузилади. Бола-чақа қил, барибир бир кун ажраласан. Мол-дунё тўпла, у барибир меросхўрларга қолади», деб ёзиб қўй», дедилар.\n21:00 / 27.06.2019 932\n10:00 / 28.06.2019 1981\n1507 14:05 / 29.11.2018\nБиз бутун башарият ҳаётида куни келиб йўлиқиши муқаррар бўлган мавзу ndash жаноза ва таъзия ҳамда унинг баъзи аҳком ва одоблари ҳақида сўз юритмоқчимиз. давоми...\n1567 11:02 / 26.07.2019\n657 07:13 / 18.06.2019\nИмом Шофеъий Мисрга келган эдилар, Абдуллоҳ ибн Ҳакам .Мисрда яшашни хоҳласангиз, бир йиллик озиқовқатингиз бўлсин. Султоннинг мажлисига қатнашиб туринг, азиз давоми...\n253 09:00 / 05 июль\n2844 09:35 / 18 апрель


Ўзбекистон бюджет ишчилари мажбуран пахта даласига олиб чиқилмоқда - BBC News O'zbek\nImage caption Пахта ўзбек қишлоқ хўжалигидаги асосий маҳсулот бўлиб қолмоқда\nЎзбекистондан келаётган хабарларга кўра, вилоятларда давлат бюджети ишчилари оммавий равишда дала ишларига жалб қилинган. Мустақил журналистнинг Ўзбекистондан хабар беришича, болалар боғчасида ишловчилардан тортиб солиқ идораси ходимларигача мажбурий равишда пахта даласига жалб қилинмоқда.\nКузатувчиларга кўра, муқобил иш топа олмаслик ва ишхонадаги айрим "имтиёзлар" уларни шундай ҳолатда ишлашга мажбур қилмоқда.\nЎтган йили жаҳон савдо биржаларида пахта нархининг мисли кўрилмаган даражада қимматлашиб кетиши ҳукуматни ушбу хом-ашёни бу йил янада кўпроқ ва арзонроқ услубда етиштиришга ундади.\nБу йилги хосилнинг кўп бўлиши учун давлат бюджетидан маош олувчи ҳамма муассасалар далага чиқиб кетди.\nПахтани ягона қилишдан тортиб, чопиқ ва чеканкаларнинг ҳаммаси боғча опалар, ўқитувчи, шифокор ва завод ишчиларининг қўли билан амалга оширилмоқда.\nЭрталаб соат 6 да фермер томонидан ажратилган машина ишчиларни далага олиб кетади. Шу билан кечки 5-6 гача далада ишланади. Айни вақтда пахтани чопиқ қилиш ниҳоялаб қолди, энди ҳамма уни чеканка қилишга киришиб кетган.\n"Аксарият одамлар мана шундай шароитга кўниб яшашга мажбур. Истамасангиз, бошқа йўлингиз йўқ. Мисол учун мен ёлғиз ўғлим билан яшайман. Уни ўқитишим, едиришим керак. Агар ўз ҳаққимни талаб қиладиган бўлсам, ишдан бўшашимга тўғри келади. Қишлоқ шароитида муқобил иш йўқ", - дейди болалар боғчасида тарбиячи бўлиб ишловчи аёл.\nЎз вазифасидан ташқари ишни қилиш ҳамманинг жонига теккан, аммо ҳеч ким юрак ютиниб бу нарсани нотўғри эканлигини айта олмайди.\nПахта иши бу ўлкалардан шўролар давридан бери давлат сиёсати даражасига чиққан ва шу кунгача давом этмоқда.\n"Онам поликлиникада бош врач бўлиб ишлайди. Туман ҳокими 15 ишчинг бўлса шунинг 10тасини далага чиқарасан деб шарт қўйибди. Қолган 5 киши аҳолига қандай хизмат кўрсатади", - деб савол беради бош шифокорнинг ўғли.\nКузатувчилар давлат муассасаси раҳбарлари ҳозирда ўзларининг энг қийин дамларини бошдан кечираётганини урғулашади. Ишламаса унда бало, ишласа - бунда.\n"Ҳамма бир-бирини алдашга киришиб кетган. Бир корхонада аслида 70 одам ишласа, ҳокимнинг далага ҳайдашидан безиган директор ишчилар сонини 35та қилиб кўрсатмоқда. Натижада 70 одамдан 20си далага чиқади? қолгани ўз ишида ишлайди," - дейди воқеаларни ичида бўлган бир ишчи.\nБундай тадбир корхона раҳбарига қимматга тушиши мумкин. Агар шу юзасидан текширувлар бошланиб қолса, директор креслосидан ажралиши ё қамалиши мумкин.\nАммо, ҳокимиятнинг инжиқликлари деб давлат томонидан қўйилган режа бажарилмаса ҳам, ҳудди шундай аҳвол қайталанииши мумкин.\nТуманимизнинг айрим қишлоқларида уч ҳафтадирки газ ёнмаяпти. Одатда ёз ойлари бундай узилишлар ойига бир ёки икки ҳафтага чўзиларди.\nГазни тежаш мақсадида қилинадиган бундай узилишларга одамлар кўникиб ҳам кетишган. Аммо, газнинг уч ҳафта ёнмаганлиги турли саволларни пайдо қилди.\nМаълум бўлишича, марказий қувурлардан бири тешилибди. Уни таъмирлаш учун туман газ корхонасида мутахассис йўқ экан. Таъмирловчиларнинг ҳаммаси фермерларга ёрдам бериш учун далага чиқиб кетишибди.\nСолиқ, прокуратура, молия ташкилотлари ходимлари ҳамда заводлардаги раҳбар лавозимида ишловчилар ҳам далага чиқиб кетган. Оддий ишчилардан фарқи улар пахта даласида назоратчи вазифасини бажаришади.\nСув вақтида қуйилаяптими, чопиқ чеканка, ўғит каби масалаларни назорат қилиб юришади. Ҳар куни ҳисобот ёзиб ҳокимиятга узатилади.\n"Ит бўлиб акилла"\n"Ўз ҳисобимиздан фермернинг даласига борамиз, бечора фермернинг аҳволини кўриб тушлик ва машинада олиб юришарини талаб қилолмайман. Аммо, кўпчилик назоратчилар ҳамма ҳаржларни фермернинг зиммасига юклайди. Вазифамиз фермер хўжалигидаги камчиликларни ёзиб ҳокимиятга узатиш", - дейди назоратчилардан бири.\nНазоратчига кўра ўз вазифаси қолиб куннинг иссиғида далама-дала юриш унга ёқмайди. Аммо ишдан ажраб қолмаслик истаги чўнтагидан пул ҳаржлаб шундай юришга мажбур қилади.\n"Ҳоким, ҳамманг қандай кун кўраётганингни фактлари билан биламан, ким далага чиқишни истамаса иш ўрнини бўшатиб қўйсин, деб очиқ айтади. Назоратчи бўлиб юрганларнинг аксарияти қонун ташқарисида иш қилади. Тизим шундай қилиб қўйилган, бусиз иложи йўқ. Айнан мана шу қонунга хилоф ишлар, бизни ҳокимият олдида муттаҳам қилиб қўйган. Шунинг учун керак бўлса, "ит бўлиб акилла" деса бажаришга мажбурмиз", - дейди назоратчилардан бири.\nНатижада ҳар қадамда кўзбўямачилик ва алдашларнинг гувоҳи бўлиш мумкин. Пахтаси яхши қаралган далалар раҳбарлар серқатнов марказий йўлларнинг ёқасидаги карталар бўлиб қолган.\nИчкарироқда эса ўғит берилмаган, чопиқ қилинмаган пахта далаларига дуч келасиз. Томорқа учун ер берилмаслиги ва банкдан нақд пул ололмаслик, оммавий равишда ўғит ва нефт маҳсулотларининг сотилишига олиб келган.\nНазоратчининг оғзи ана шу пуллар билан ёпилади ёки жондан ўтган фермер муҳрни "керак бўлса, ўзинг ишла" деб отиб юборади.\nНатижада қўшиб ёзишлар ва қоғозда режани бажаришлар 80-чи йилларда қандай бўлган бўлса, ҳозир ундандан ҳам гуркираган.\nПахтадан максимал даражада фойда олиш илинжида фермерлар кун кўриб турган томорқа бу йил ҳеч кимга берилмади.\nЙўлини топганлар пулини бериб, ярим ва 1 гектар ерни ажратиб олди.\nНатижада полиз экинларининг баҳоси бу йил ҳар йилгидан қиммат бўлди. Чунки бозорга чиқадиган маҳсулотнинг ўзи йўқ.\nҲар йили шу вақти сув текин бўлиб қоладиган қовун-тарвузлар 2 минг сўмдан тушмаяпти.\nПиёзнинг нархи эса 1000 бўлиб турибди. Нарх-наво билан эса мулозимларнинг иши йўқ.


Коррупция – уни енгиш мумкинми?\n11:57 / 15.03.2017\nКоррупция – фақатгина Ўзбекистон эмас, балки аксарият ривожланаётган мамлакатларнинг ижтимоий-иқтисодий ривожланишидаги асосий бош оғриқларидан бири ҳисобланади. Ўзбекистон ҳам бу борада мустасно эмас. Албатта, бу «касаллик» билан курашиш лозим ва шарт. Бироқ, унинг кўринишлари эмас, аксинча унинг сабабларига қарши курашиш керак.\nКоррупциянинг илдизлари қанчалик чуқур ва умуман уни «илдизи» билан йўқотиш мумкинми?\nБиринчидан, бу фуқароларнинг бизнес юритишлари ва тадбиркорлик фаолиятлари билан шуғулланишлари учун турли хил рухсатларни бериш борасида давлат органлари ва мулозимларнинг кенг ваколатларидир.\nДавлат мулозимларининг нимагадир рухсат бериш ва бермаслик ваколати қанчалик кенг бўлса, рухсатларни (лицензиялар, сертификатлар ва б.) бериш жараёни шунчалик шаффоф бўлмайди. Бу ҳолатда тамагирлик ва пора олиш учун имконият ҳам кенгаяди. Бундан ташқари, кўплаб тақиқлар ва чекловлар бўлса, коррупция схемалари хусусий секторга ҳам ўта бошлайди.\nМасалан, нақд пулларни бериш борасида маъмурий тўсиқлар тижорат банклари, банк ишчилари, савдо ташкилотларига пулларни нақдлаштиришда «шапка» олишлари учун қулай шароитдир. Шунга кўра, айтиш мумкинки, фақат мулозимлар порахўр бўлмайди!\nИккинчидан, коррупция – давлат ва мулозимларнинг бозор механизмлари ишига турли усулда аралашувидир. Нархларни бошқариш, фоиз ставкаларини белгилаш, алмашув курси, захираларни марказдан тақсимлаш, айрим корхоналарга турлича имтиёзлар бериш шулар жумласидан.\nАгар бирорта маҳсулот ёки захира нархи бошқарилса, тез орада унинг танқислиги кузатилади. Натижада навбатда туришлар, қора бозор, «шапка», фойдадан улуш бериш ва бошқа шу каби танқислик ҳамда иқтисодиётининг алламбало кўринишларига дуч келинади. Валюта курси ва фоиз ставкаларини бошқаришда ҳам шундай ҳолатни учратиш мумкин. Бу сафар, фақат давлат мулозимлари эмас, балки тижорат соҳаси ходимлари ҳам “мўмайгина даромад” топишга ҳаракат қилади. Имтиёзларни тақдим қилишда ҳам шунга дуч келинади. Бизнес давлат ҳисобидан қандайдир имтиёзларга эга бўлиш борасида қанчалик кўпроқ имконга эга бўлса, коррупция эҳтимоли ҳам шунчалик ортади.\nЎзбекистонда, афсуски, давлат органлари ва мулозимларнинг нимагадир рухсат бериш ёки тақиқлаш, бозор механизмларига аралашиш, бизнес юритишга нотенг шароитлар яратиш борасидаги имкониятлари ҳамда ваколатлари улкандир. Давлатнинг иқтисодиётдаги ўрнини кескин ўзгартирувчи иқтисодий ва маъмурий ислоҳотларсиз, коррупция «илдизи»ни йўқотиш муаммосини ҳал этиб бўлмайди.\nУчинчидан, юқори солиқ ва божхона тўловлари яширин иқтисодиёт ва коррупцияга қулай шароит яратади. Масалан, агар божхона божи ҳаддан ортиқ юқори бўлса, жаҳон амалиётидан яхши маълумки, бу контрабанда ва божхона органларидаги коррупцияга сабаб бўлади. Асоссиз равишда ҳаддан юқори солиқ эса тадбиркорларни ўз бизнесини қисман ёки тўлиқ яширин юритишига мажбур қилади. Бу текширувчи органларнинг коррупциясига олиб келиши кундек равшан.\nЎзбекистонда иқтисодиётига солиқ юки дунёдаги ривожланаётган мамлакатлардаги энг юқорилардан биридир. У ЯИМ (ялпи ички маҳсулот)нинг 30-35 фоизини ташкил этади. Биз бошқа ривожланган мамлакатлар сингари бу кўрсаткич борасида илгарилаб кетдик, одатда мамлакат қанчалик бой бўлса, у ердаги солиқ юки кўпроқ бўлади. (Бойлар кўпроқ тўлай олади). Йилига аҳоли жон бошига ЯИМ миқдори 2000 долларни ташкил этадиган мамлакатлар учун солиқ юки 15-20 фоиз бўлиши мақбулдир. Божхона тўловлари даражаси бўйича ҳам биз дунёдаги энг юқори ўринларда турамиз. Шундай экан, солиқ ва божхона юкламаларини камайтириш воситасида яширин иқтисодиёт, контрабанда ва коррупция асосларини йўқотиш мумкин.\nТўртинчидан, қонунчиликнинг мукаммал эмаслиги ҳам коррупция ва яширин иқтисодиёт авж олишига сабаб бўлади. Меъёрий ҳужжатлардаги ички зиддиятлар, турли мазмунли меъёрларнинг кўплиги, катта миқдордаги тақиқлар, чекловлар ва шу кабилар. Фуқаролар ва тадбиркорлар истар-истамас, мавжуд меъёрларни айланиб ўтишга, аниқроғи бузишга мажбур бўлишади. Бу ҳам мулозимларнинг пора олишига замин туғдиради. Шундай экан, мавжуд қонунчилик базасини соддалаштириш мақсадида қайта кўриб чиқиш, турли келишмовчилик ва ортиқча чекловларга барҳам бериш, қабул қилинаётган ҳужжатлар, хусусан, ижро ҳокимияти қабул қилаётган қарорларни ҳам коррупцияга қарши экспертизадан ўтказишни жорий қилиш мақсадга мувофиқ.\nБешинчидан, бу давлат хизматчиларининг малакаси ва уларни ҳаракатлантирувчи омилни топа билишдир. Давлат хизматчилари сонини (давлат идораларининг ваколатларини қисқартиргандан сўнг) камайтирмасдан ва мулозимлар маошларини сезиларли оширмасдан коррупцияга қарши самарали курашиб бўлмайди. Бугунги кунда, бу маош анча пастлиги ҳам коррупцияга йўл қўйиш учун туртки беради. Шу билан бирга, давлат хизматчиларини ишга олишда барча даражада танлов ва шаффофликни йўлга қўйиш керак. Ижроия ва суд ҳокимиятлари устидан самарали парламент ва жамоат назоратини кучайтириш лозим.\nКоррупцияга қарши курашда иқтисодий чоралардан ташқари, ноиқтисодий чораларни қўллаш ҳам самара беради. Гап, биринчи галда, жамоатчиликни фаоллаштириш ҳақида бормоқда. Ҳақиқатдан ҳам ҳуқуқни муҳофаза қилиш органлари бу иллатга қарши якка ҳолда кураша олмайди. Уларга фуқаролик жамияти, ОАВ, аҳоли томонидан ёрдам керак. Коррупция халқимизнинг «табиий» одати сифатида эмас, аксинча мутлақ ёвузлик сифатида баҳоланиши зарур. Бу ёлғон, унинг халққа ёки табиийликка умуман алоқаси йўқ. Фуқаролик жамиятларининг фаол институтлари, мустақил ОАВ, таъсирчан ҳуқуқ-тартибот идоралари ва суд тизими – коррупцияга қарши амалий кураш белгиларидир.\nТалаба ОТМдаги ўқишини тугатгунча тахминан 150-160 марта коррупцияга дуч келиши аниқланди\nСўнгги икки йилда 3 нафар ректор ва 5 нафар проректор таълим билан боғлиқ жиноятлари учун жавобгарликка тортилган\nЖанубий Корея собиқ президенти 17 йилга қамалди


Ўз уйимизда жума намозини ўқисак бўладими? - Namanganliklar.uz\nАллоҳ таолога ҳамду сано, Пайғамбаримиз ва саҳобаларига салоту саломлар бўлсин!\nБир неча кунлардан бери юртимизда Коронавируси тарқалишини олдини олиш мақсадида кенг миқёсда чора-тадбирлар амалга оширилмоқда. Шу жумладан Ўзбекистон мусулмонлари идораси Уламолар кенгаши фатвоси билан жорий йилнинг 16 мартидан бери беш вақт жамоат намозлари ва жума намозига жамланмаслик, балки намозларни уйда адо этиш жорий этилди.\nЭртага жума куни бўлиши муносабати билан: “Жума намозини ўйда ўқисак бўладими?” – деган саволлар кўпайди. Бунга жавобан айтамизки, шу кунларда аксар мусулмон юртларининг халқаро ва маҳаллий фатво уюшмалари, уламолари мўмин-мусулмонларнинг жонларини омон сақлаш учун масжидларда йиғилмаслик, хавф ўтиб кетгунча ибодатларни уйда адо этиб туриш қарорига келишган. Бунга етарлича асос борлигини ва масала жиддий эканлигини эслатишган. Ўзбекистон мусулмонлари идораси Уламолар кенгаши фатвосида ҳам жума намози ўрнига уйда пешин намози адо этилиши айтилган.\nФиқҳий манбаларимизга мурожаат қиладиган бўлсак, жума намози дуруст бўлиши учун жума намозига давлат бошлиғи ёки унинг ўринбосари томонидан умумий рухсат (изни омма) бўлиши, жума намозини одамларга муфтий томонидан тайинланган киши адо қилиб бериши керак. Демак, жума намозини уйда ўқилганда мана шу шартлар топилмайди, натижада намоз дуруст бўлмайди. Бу ҳақида муҳаққиқ олим Мулла Али Қори раҳимаҳуллоҳ шундай дейдилар:\nوالإِذْنُ العَامُّ) أي وشرط لأدائها الإذن العامّ لأنها من شعائر الإسلام، فيجب إقامتها على وجه الاشتهار بين الأنام)\nالْإِذْنُ الْعَامُّ وَهُوَ أَنْ تُفْتَحَ أَبْوَابُ الْجَامِعِ وَيُؤْذَنَ لِلنَّاسِ ، حَتَّى لَوْ اجْتَمَعَتْ جَمَاعَةٌ فِي الْجَامِعِ وَأَغْلَقُوا الْأَبْوَابَ وَجَمَعُوا لَمْ يَجُزْ\nяъни: “Умумий рухсат – жоме масжиди очилиб, одамлар киришига рухсат бўлишидир. Ҳатто, агар масжидда бир жамоат йиғилиб, эшикни ёпиб олиб жумъа намозини ўқисалар, намозлари дуруст бўлмайди” (“Раддул муҳтор” китоби).\nХулоса ўрнида айтамизки, ҳозирги шароитда ҳаммамиз иттифоқ бўлиб, шариатимиз кўрсатмаларига амал қилишимиз, Аллоҳ таолонинг синов-имтиҳонларидан гўзал суратда ўтишга ҳаракат қилишимиз лозимдир. Нафл ибодатлар, тиловати Қуръон, дуо-тасбеҳлар, қийин шароитда қолганларга хайру эҳсон қилиш каби Аллоҳ таолога хуш келадиган амалларни кўпайтирайлик. Бошимизга келган синовни ҳам савоб ишлаш учун ғанимат фурсат, деб билайлик. Шоядки, Аллоҳ таоло тез кунларда фазилатли, катта жамоатларда намозларни адо қилишни насиб айласа, халқимизга хотиржамликни қайтарса. Аллоҳ таоло дунё мусулмонлари, жумладан халқимиздан турли бало-офатларни узоқ қилсин! Омин!\nЎзбекистон 1 млрд доллар қарз олмоқчи


Ўзбекистонда коронавирусга чалиниш ҳолати бўйича яна янги кунлик антирекорд ўрнатилди\n20 май 2022, Тошкент вақти: 05:44\n24 март ҳолатига кўра, коронавирус юққанлар сони 81 816 кишига етди.\nЎзбекистонда 24 март куни 138 кишида COVID-19 аниқланди. Улардан 111 нафари Тошкент шаҳрида. Бу 2020 йилнинг шу кунигача бўлган энг юқори кўрсаткич бўлди. Бу ҳақда Соғлиқни сақлаш вазирлиги 25 март куни хабар берди.\nМаълум қилинишича, 24 март ҳолатига кўра, коронавирус юққанлар сони 81 816 кишига етди. Беморлардан 80 143 нафари тузалди. Расман билдирилишича, 623 бемор вафот этди.\nАйни пайтда тиббиёт муассасаларида даволанаётган 1049 нафар бемордан 191 нафари оғир, 85 нафари эса ўта оғир аҳволда.\nЎзбекистонда 14 мартдан бошлаб коронавирусга чалинганлар сони кескин ўса бошлади. Ўша куни 2021 йил ҳисобидан илк антирекорд қайд этилган – коронавирусга чалинган юздан ортиқ одам аниқланган.


Apple капиталлашуви биринчи марта $2 трлнга етди — Sof.uz\nApple капиталлашуви биринчи марта $2 трлнга етди\n19.08 21:25 55 Иқтисод\nАмериканинг Apple корпорацияси капиталлашуви тарихда биринчи марта икки триллион доллардан ошди. Сўнгги бир йилда компания акциялари деярли 60 фоизга қимматлашди.\nМарт ойида коронавирус пандемияси тарқалиши ва ишлаб чиқаришнинг қисман тўхтатилиши фонида Apple қиймати кескин пасая бошлади - компаниянинг капиталлашуви бир ой ичида 300 миллиардга камайиб, бир триллион долларга тушди. Кейинчалик, масофавий ишлаш учун технологияга бўлган талаб ортиб бораётган бир пайтда, Apple'нинг котировкалари тезда ўсишни бошлади.\nИлгари фақат Saudi Aramco энергия компанияси капиталлашув даражасига $2 трлнга етган эди. Ҳозирда ушбу компания бозорда ҳаддан ташқари кўп нефт ва пандемия сабаб бўлган глобал иқтисодиётнинг пасайиши шароитида 1,8 триллион долларга баҳоланмоқда.\nКомпания капитализацияси 1 триллионга етиши учун 42 йил вақт керак бўлса, 2 триллионлик маррани 2 йилда кесиб ўтди.\n23.09 11:25 3027\nКеча, 17:44 2307\n23.09 11:53 2109\n24.09 16:17 1973\n24.09 12:06 1680\n4.09 18:22 38 Технология


Ўзбекистон “Миллий тикланиш” демократик партияси Сирдарё вилоят кенгаши томонидан ташкил этилаётган сайёр қабулларда фуқароларнинг муаммолари ўрганилиб, уларнинг аксарияти ижобий ҳал этилаётгани ҳам юртдошларимизнинг партия ташкилотларига ва депутатларга бўлган ишончини мустаҳкаламоқда.\nЖорий йилнинг ўтган даври мобайнида партия вилоят кенгаши девони вакиллари ва депутатлари томонидан жойларда ўтказилган сайёр қабулларда фуқаролардан 366 та мурожаатлар қабул қилинди. Улардан 121 таси ижобий ҳал этилган бўлса, қолганлари тегишлилиги бўйича масъул ташкилотларга йўналтирилди.\nПартия вилоят кенгаши томонидан Оқолтин туманининг “Кўркам диёр” маҳалла фуқаролар йиғинида ўтказилган навбатдаги сайёр қабулда ҳам фуқаролар ўзларини қийнаб келаётган муаммолар ҳамда маҳалла, қишлоқ ҳаётига дахлдор масалаларда мурожаат қилдилар.\n- Бугунги кунда бизнинг “Гулчамбар” қишлоғимизда 300 ҳўжаликдан ошиқ хонадонлар мавжуд бўлиб, бир ярим мингга яқин фуқаролар истиқомат қилиб келмоқда, - дея сўз бошлади қишлоқ онахонларидан бири Гулсора опа. – Инсон манфаатлари устувор бўлаётган мамлакатимизда аҳоли учун барча шарт-шароитлар яратилиб келинмоқда, ҳаттоки чекка-чекка қишлоқларда ҳам замонавий бинолар қад ростламоқда. Бизнинг қишлоқ учун ҳам замонавий медпункт очиш ёки доимий патронаж ҳамшираларини таъминлаш чоралари кўриб беришда амалий ёрдам сўраймиз. Сабаби қишлоқ аҳли саломатлигини назорат қилиб туришда туман марказидаги тиббиёт бирлашмаларига мурожаат қилишига тўғри келаябди.\nМазкур мурожаат юзасидан қишлоқ аҳолисига Шерзод Нурматов томонидан тушунтириш ишлари олиб борилиб, халқ вилоят Кенгаши депутати Норбобо Соатов томонидан туман Тиббиёт бирлашмасига депутатлик сўрови юбориладиган бўлди.\nШунингдек, маҳалла фаоллари қишлоқда ер ости шўр сувларининг юқорига кўтарилиб кетиши оқибатида сўнгги йилларда экилган дарахт кўчатлари қуриб кетаётганлигини маълум қилиниб, қишлоқ атрофидаги вертикаль дренажларни ишга тушириш борасида амалий ёрдам сўрадилар. Мазкур мурожаат юзасидан Сирдарё мелиоратив экспедицияси бошлиғи Б.Юлбарсовга партия гуруҳи сўрови юборилди ва қишлоқ аҳли билан ҳамкорликда ер ости қувурлари тозаланиб, керакли асбоб-ускуналар янгиланди ва масала ижобий ҳал этилди.\nСайхунобод тумани “Бахмалсой” маҳалла фуқаролар йиғинида ўтказилган сайёр қабулда ҳам фуқароларни ўйлантираётган муаммолар ўрганилди.\nТумандаги “Ўзбекистон” маҳалласида истиқомат қилувчи кам таъминланган оилалар бекалари Улбозор Ҳакимова кўкрак саратони хасталиги билан оғришини ва Гулшода Туропова жигар церрози хасталиги билан оғришини айтиб, саломатликларини тиклаш учун ордер олишда амалий ёрдам сўраб мурожаат қилдилар. Депутатлик сўрови орқали ушбу икки бемор фуқароларга Тошкент шаҳридаги Онкология диспансерида даволаниши учун ордер олиб берилди.\nЎзМТДПнинг сайёр қабуллари давом этади.


Косонлик ўқитувчи китоб ўқиб "Spark" олди — Ishonch Gazetasi\nКосонлик ўқитувчи китоб ўқиб “Spark” олди\nТошкент шаҳрида “Ёш китобхон” кўрик-танловининг республика босқичи ғолиблари аниқланди. Эътиборлиси, Косон туманидаги 15-мактабнинг она тили ва адабиёт фани ўқитувчиси Сурайё Шодиева 20-30 ёшлилар орасида 1-ўринни эгаллаб, Президент совғаси – “Спарк” автомобили билан тақдирланди.\nСурайё 1992 йилда Косон туманидаги Мудин қишлоғида туғилган. Самарқанд давлат университетининг филология факультетидаги таҳсил давомида Муслиҳиддин Муҳиддинов, Гулсанам Холиқулова, Дилором Салоҳий сингари фидойи олимлардан сабоқ олган. Воҳид Абдуллаев номидаги стипендияга сазовор бўлган. Қарши давлат университетида эса магистратура босқичида филология фанлари доктори Нафас Шодмонов раҳбарлигида “XVIII аср охири – XIX аср ўрталарида Қашқадарё воҳасининг адабий манбалари ва уларнинг илмий тавсифи” мавзусида илмий тадқиқот олиб борган.\nАҳамиятлиси, у ҳали мактаб ўқувчиси эканидаёқ турли китобхонлик танловларида фаол қатнашиб келган. Ургут тиббиёт коллежида ўқиб юрганида китобхонлик бўйича ўтказилган вилоят танловида иккинчи ўринни эгаллаган.\n– “Ёш китобхон” танловида ўтган йили ҳам иштирок этганим, ўшанда ўқиган китобларим бу сафар анча қўл келди, – дейди Сурайё Шодиева. – Низомга кўра, ўзбек ва жаҳон адабиётидан сараланган 100 та китобни ўқиб чиқишимиз керак эди. “Буюк мутафаккирлар ва адиблар” шартига эса мустақил тайёргарлик кўрилди. Танловнинг биринчи шартида Тўлепберген Қайипбергеновнинг “Қорақалпоқнома” асаридан савол келди. Кейинги шартда ўқиб эшиттирилган парча Эрнест Хемингуэйнинг “Алвидо, қурол” асаридан олинган, деб жавоб бергандим, хато чиқди, Достоевскийнинг “Жиноят ва жазо”сидан экан. Шунда 50 баллни йўқотдим, лекин парчани шарҳлаганим учун юқори баҳо олдим. Бу асарни турли йилларда, кўп ўқиганман. Адиб тобора йўқолиб бораётган виждон, орият, инсонийлик туйғулари ҳақида, шайтонга бўйсуниб, унинг гумаштасига айланиб бораётган гумроҳ қалблар хусусида ҳикоя қилади ва инсон деб аталмиш буюк мавжудотнинг ички дунёсини шафқатсиз ва фавқулодда аёвсиз фош этишга уринади. Хуллас, танловнинг учинчи шарти осон кечмади, натижада бешинчи ўринга тушиб кетдим. Лекин якуний шартда ўзбек адиби Хуршид Дўстмуҳаммад ва грузин ижодкори Шота Руставели ижоди ҳақидаги фикрларим ҳакамлар ҳайъати томонидан юқори баҳоланди ва ғалаба мен томонда бўлди.\nСурайё Шодиеванинг ютуғи шундаки, у кўп китоб ўқишга эмас, ўқиганларини уқишга, таҳлил қилишга ҳаракат қилади. Бу жараёнда унинг она тили ва адабиёт фани ўқитувчиси экани қўл келаётгани, ўз тилимизда тополмаган адабиётларига инглиз тилидан дарс берадиган қайнонаси ёрдам бериши ҳам бор гап. Китобни эса танлаб ўтирмайди: босмами, электрон шаклдами ё аудиокитобми (айтишича, аудиокитоблари сони мингдан ошибди) ўқийди, тинглайди, вақтни зое кетказмайди. Бунинг натижаси эса юксак марра – Республика миқёсидаги ғолибликка олиб келди. Албатта, китоб ўқиб машина олиш кўп ёшларни мутолаа, демакки, эзгулик сари бошлаши шубҳасиз. Сурайё эришган натижанинг аҳамияти айнан шунда кўринади.\nМаълумот ўрнида айтиш жоиз, “Ёш китобхон” танловининг республика босқичи 4 та: “Ўзбек адабиёти билимдони”, “Жаҳон адабиёти билимдони”, “Шеърият” ва “Буюк мутафаккир ва адиблар” шартлари бўйича 10-14, 15-19 ва 20-30 ёшлилар ўртасида ўтказилади. Ўз ёш тоифаларида 1-ўринни эгаллаган иштирокчиларнинг ҳар бири “Президент совғаси” – енгил автомобиль, 2-ўрин соҳиблари компьютер жамланмаси (моноблок), принтер, 3-ўринни эгаллаганлар эса ўзбек ва жаҳон адабиётининг дурдона асарларидан иборат (200 та) китоблар жамланмаси билан тақдирланадилар.


“Қўқон минтақавий темир йўл узели” унитар корхонасига қарашли корхона, ташкилот ва муассасаларда байрам муносабати билан турли хил маданий тадбирлар, спорт мусобақалари, тарихий шаҳарларга эса саёҳат ташкил этилди.\nТадбирларда меҳнат жараёнида фаол ва узоқ йиллардан буён меҳнат қилиб келаётган 83 нафар аёлларга қимматбаҳо совғалар топширилди.\nЖумладан, 23 нафар пенсиядаги фахрий аёллар ҳолидан хабар олиниб, уларга Ҳудудий касаба уюшма қўмитасининг эсдалик совғалари улашилди. Шу билан бирга корхона ва ташкилотларда спортнинг шашка, дартс, кегли, стол тенниси турлари бўйича мусобақалар ўтказилди, унга жами 306 нафар аёллар иштирок этди ва ғолибларига 10 миллион 555 минг сўмлик эсдалик совғалари тақдим этилди.\nКорхона ва ташкилотларда фидойилик билан ишлаб келаётган 10 нафар аёлларга қадимий Бухоро шаҳрига саёҳат уюштирилди.